title: 9M111 Fagot

text: 9M111 ""Fagot"" (, , ) on Neuvostoliitossa 1960-luvulla kehitetty panssarintorjuntaohjus. Ohjus tuli käyttöön 1970.


title: 9M111 Fagot

text: Ohjusta on viety Suomeen, Jordaniaan, Iraniin, Egyptiin, Libyaan, Syyriaan ja muihin Lähi-idän maihin. Suomen puolustusvoimien käytössä oli ohjuksen malliversio 9M111-2 ja se tunnettiin nimellä Panssarintorjuntaohjus 82 (PSTOHJ 82).


title: 9M111 Fagot

text: 9M111 kehitettiin Tulan koneensuunnittelulaitoksella (Tula KBP). Kehitystyö alkoi 1962 tavoitteena seuraavan sukupolven SACLOS-ohjattu panssarintorjuntaohjus. Ohjus kehitettiin rinnan 9M113 Konkursin kanssa ja ne käyttävät samanlaista tekniikkaa, mutta Konkurs on suurempi ja tarkoitettu pääasiassa ajoneuvoihin. Suomessa Konkurs ohjusta käytettiin lähinnä kannettavana versiona.


title: 9M111 Fagot

text: Ohjus ammutaan kolmijalalla varustetulla 9P135-sarjan ampumalaitteella. 9S451-ohjausyksikkö on sijoitettu putken alle ja 9Š119-tähtäin vasemmalle puolelle. Koko ampumalaite painaa 22,5 kg. Heittopanoksen ruutilataus estää käytön suljetussa tilassa. Ohjus lähtee putkesta rekyylittömästi 80 m/s ja rakettimoottori kiihdyttää sen matkanopeuteen 186 m/s. Ampumalaite seuraa ohjuksen infrapunajälkeä ja välittää ohjauskomennot ohjukselle sen perästä purkautuvaa kuparilankaa pitkin. Ampujan tehtävänä on pitää tähtäin maalipisteessä, johon ohjus osuu. Ohjuksen läpäisy on mallista riippuen 200–460 mm. Lisäksi 9M111M "Faktorija" -mallissa otettiin käyttöön kaksoisontelopanos, joka läpäisee jopa 600 mm reaktiivipanssaria. 1990-luvun alun 9P135M3-ampumalaitteeseen tuli yötähtäin. Suomessa siihen on mahdollista liittää TOW:in (PSTOHJ 83) lämpötähtäin.


title: 9M111 Fagot

text: Johtuen jatkuvasta ohjaustarpeesta ohjusta on helppo häiritä yksinkertaisella infrapunalähettimellä tai voimakkailla valonlähteillä, jotka sotkevat ohjuksen infrapunaohjauksen. Ohjauksessa käytettävä kuparilanka on myös suojaamaton. Ohjuksen ohjaaminen muuttuu mahdottomaksi, jos kuparilanka osuu esimerkiksi vesistöön tai sähköjohtoon.


title: 9M111 Fagot

text: Neuvostoliiton BTR-kalustoa käyttävien moottori-kivääripataljoonien vahvuuteen kuului kaksi panssaritorjuntaohjusryhmää, joissa oli molemmissa kaksi kolmen miehen puoliryhmää. Ampuja kantaa 9P135-laukaisimen ja kolmijalan ja muut kaksi miestä kaksi laukaisuputkea. Ryhmässä ei ole sinkoja, kuten aiemmalla kalustolla, koska ohjuksen lyhin ampumaetäisyys on 70 m.


title: Risto Näätänen

text: Risto Kalervo Näätänen (s. 14. kesäkuuta 1939 Helsinki) on suomalainen psykologi ja neurotieteen tutkija.


title: Risto Näätänen

text: Näätäsen vanhemmat olivat professori Esko Näätänen ja Rauni Raudanjoki.


title: Risto Näätänen

text: Näätänen löysi aivosähkökäyrästä poikkeavuusnegatiivisuus-aallon jolla on ollut huomattava merkitys aivojen tiedonkäsittelyn lainalaisuuksien tuntemisessa. Hän oli Helsingin yliopiston psykologian professori vuodet 1975–1998, mutta toimi Suomen Akatemian tutkimus- tai akatemiaprofessorina kaudet 1983–1988, 1988–1993, 1993–1998, 1998–2007. Näätäsen tutkimustuloksia on julkaistu muun muassa Nature- ja Science-lehdissä. Hänen tutkimustyönsä on vaikuttanut monitieteiseen perustutkimukseen ja psykologian alan sovelluksiin, esimerkkeinä lukivaikeuksien ja mielenterveyden hoito ja musiikin opetus.


title: Risto Näätänen

text: Näätänen valittiin Suomalaisen Tiedeakatemian jäseneksi vuonna 1980. Hän on ollut Academia Europæan jäsen vuodesta 1991 ja Venäjän tiedeakatemian jäsenyys vuodesta 1994. Akatemiaprofessori Näätänen palkittiin ensimmäisellä Suomen tiedepalkinnolla vuonna 1997. Elokuussa 2006 hänelle myönnettiin Psykologian varttuneen tutkijan palkinto Psykologia 2006 -kongressin avajaisissa Tampereella.


title: Risto Näätänen

text: Näätäsen jäätyä eläkkeelle vuonna 2008 hän siirtyi Tarton yliopiston ja Århusin yliopiston vierailevaksi tutkijaksi. Hänellä on ollut professorin asema Tarton yliopistossa vuodesta 2007 lähtien.


title: Joni Lius

text: Joni Lius (s. 4. maaliskuuta 1971 Keuruu) on suomalainen entinen jääkiekkoilija, joka pelasi viimeisen pelikautensa TPS:ssä kaudella 2005–2006. Jatkosopimusta ei tämän jälkeen enää syntynyt.


title: Joni Lius

text: Lius pelasi hyökkääjänä varsin menestyksekkään uran niin kotimaassa kuin ulkomaillakin. Uran kohokohtia olivat maajoukkue-edustukset sekä muutama Suomen mestaruus TPS:n paidasta. JYP:ssä hän oli joukkueen avainpelaajia.


title: Joni Lius

text: Lius oli naimisissa "Salatut elämät" -sarjassa näytelleen Sanna Luostarisen kanssa. He asuivat Jyväskylässä ja heillä on yksi lapsi.


title: 9K111-1 Konkurs

text: 9K111-1 ”"Konkurs"” (, , ) on Neuvostoliitossa 1960-luvulla kehitetty panssarintorjuntaohjusjärjestelmä. Se tuli käyttöön 1974, ja sitä käytetään ainakin 25 maassa. 9K111-1-järjestelmään kuuluvan ohjuksen taisteluvälineindeksinumero on 9M113.


title: 9K111-1 Konkurs

text: 9K111-1 Konkurs kehitettiin Tulan koneensuunnittelulaitoksella (Tula KBP) rinnan 9K111 Fagotin kanssa. Kehitystyö alkoi 1962.


title: 9K111-1 Konkurs

text: Konkurs on suunniteltu laukaistavaksi ajoneuvoista, mutta sen voi ampua myös 9P135M-mallisilla ja sitä uudemmilla maa-ampumalaitteilla. Samalla ampumalaitteella voi ampua myös 9M111 ”Fagot”-ohjuksia. Ohjus on oleellinen osa BMP-2:n, BMD-2:n ja BRDM-2:n aseistusta. 9M113-ohjus on sijoitettu lasikuituputkeen, josta se laukaistaan rekyylittömästi 80 m/s, ja rakettimoottori kiihdyttää sen matkanopeuteen 200 m/s. Ampumalaite seuraa ohjuksen infrapunajälkeä ja välittää ampujan antamat ohjauskomennot ohjukselle sen perästä purkautuvaa lankaa pitkin. Ampuja pitää tähtäimen maalissa. Ohjuksessa on häirinnänilmaisin, ja tarvittaessa ampuja voi siirtyä komento-ohjaukseen, jolloin tähtäimen pitäminen maalipisteessä ei enää riitä, vaan ohjus tulee ohjata lennokkimaisesti maaliin. Ohjuksen kantama on noin 4 000 metriä, kaksi kertaa Fagotin.


title: 9K111-1 Konkurs

text: 9M111-1 Konkurs-järjestelmä on ollut Suomen puolustusvoimien käytössä nimellä Panssarintorjuntaohjus 82M (PSTOHJ 82M).


title: 9K111-1 Konkurs

text: Iran alkoi valmistaa ohjuksesta kopiota vuoden 2000 tienoilla nimellä Towsan-1/M113.


title: Mustavuoren suojelualue

text: Mustavuori (viralliselta nimeltään "Mustavuoren lehto ja Östersundomin lintuvedet") on Natura-luonnonsuojelualue (FI0100065) Itä-Helsingissä lähellä Vuosaaren satamaa. Viereisen Porvarinlahden kanssa alue muodostaa Natura 2000 -alueen.


title: Mustavuoren suojelualue

text: Mustavuori on pääkaupunkiseudun arvokkain lehtoalue. Erikoisuutena alueella on ensimmäisen maailmansodan aikaisia Krepost Sveaborgin linnoitusrakennelmia, kuten tykkiteitä.


title: Mustavuoren suojelualue

text: Alueen pinta-ala on 36,6 hehtaaria, josta vettä on 0,13 hehtaaria. Alueen omistaa Helsingin kaupunki. Alueen pohjoisosa, joka ennen vuoden 2009 alkua kuului Vantaaseen, kuuluu valtakunnalliseen lehtojensuojeluohjelmaan.


title: Mustavuoren suojelualue

text: Alueen eteläosassa on sekametsässä lehtomaisia kangasmetsäkaistaleita sekä avokallioita ja kitukasvuisia kalliomänniköitä. Keväällä lehtokaistaleet täyttyvät harvinaisen keltavuokon ja kevätlinnunherneen kukista.


title: Leopardigekko

text: Leopardigekko ("Eublepharis macularius") on heimoon Eublepharidae kuuluva liskolaji, jota esiintyy Pakistanissa, eteläisessä Afganistanissa, Intian pohjoisosissa sekä osissa Irania.


title: Leopardigekko

text: Leopardigekolla on silmäluomelliset silmät ja iho, jota peittää pienet näppylän tapaiset nystyt. Tämä lisko ei ole limainen, kuten usein matelijoista kuvitellaan, vaan iho on samettisen pehmeä. Leopardigekolla on suhteellisen iso pää ja se kerää energiaa häntäänsä, hyvinsyöneen leopardigekon tunnistaakin paksusta hännästä. Eri leopardigekkolajien väritys vaihtelee runsaasti, mutta usein niillä on mustia pilkkuja ja vaalea vatsa. Leopardigekoista on jalostettu erivärisiä mm. albiino, sunglow, black pearl, phantom, high yellow sekä blizzard.


title: Leopardigekko

text: Aikuisena naaraspuolisten leopardigekkojen pituus on 17–30 cm, koiraiden jopa 25 cm. Paino noin 50–100 grammaa.


title: Leopardigekko

text: Leopardigekko luo nahkansa noin neljän viikon välein.


title: Leopardigekko

text:
Leopardigekko on hämäräaktiivinen, mutta päivisin se saattaa liikkua valoon lämmittelemään. Jos gekolla on lämpömatto sen ei tarvitse tulla aurinkoon lämmittelemään. Terraario saa olla vain puoliksi lämpömaton päällä. Laji elää enimmäkseen maassa, mutta saattaa kiipeillä saadessaan siihen mahdollisuuden. Leopardigekkoa saa käsitellä, mutta se ei ole sylilemmikki. Leopardigekko on usein lempeä ja rauhallinen lisko, mutta voi joskus pyrkiä ulos terraariostaan. Leopardigekkonaaras tulee toimeen toisten naaraiden kanssa ja riitoja syntyy harvoin, mutta koiraita ei tule asuttaa samaan terraarioon. Koiraat ovat tarkkoja reviiristään ja jos kaksi koirasta on samassa terraariossa, ne tappelevat kunnes toinen kuolee.
Leopardigekot ovat pääasiassa hyönteissyöjiä. Esimerkiksi heinäsirkat, kenttäsirkat, jauhomadot, jättijauhomadot, vahakoin toukat, jauhomadoista tulevat kovakuoriaiset, toukat, torakat. Myös hiirenpoikaset kuuluvat joskus leopardigekon ruokalistalle, mutta niitä ei pidä syöttää usein. Gekkoja ei tarvitse syöttää, vaan sen ruoan voi laittaa astiaan, mutta on suositeltavaa syöttää leopardigekko itse, sillä niin se oppii tuntemaan omistajansa paremmin. Gekot eivät syö kovin nopeasti ruokaansa, vaan siinä voi kestää jopa kuukausi.


title: Leopardigekko

text: Ruokaeläimiä ruokitaan 12 tunnin ajan vitamiinipitoisella jauheella ennen kuin ne syötetään gekolle. Näin gekko saa tarvitsemansa suojaravinteet.


title: Leopardigekko

text: Leopardigekko tulee sukukypsäksi noin kymmenen kuukauden ikäisenä, mutta tällöin naaraat ovat usein vielä liian pienikokoisia munimaan. Urokset kannattaa pitää erossa naaraista puolentoistavuoden ikään asti. Naaraan ja uroksen erottaa usein alle vuoden iässä: uroksella on hännän ja takajalkojen välissä kaksi "kivespussia" ja niiden yläpuolella selvästi erottuva v:n muotoinen rauhasrivi. Naaraalla nämä kohoumat hännän tyvessä ovat näkyvästi pienemmät ja rauhasrivi haaleampi ja vaikeammin erotettavissa. Uroksen pää on hieman leveämpi kuin naaraan ja uros on usein muutenkin suurikokoisempi.


title: Leopardigekko

text: Leopardigekkojen lisääntymiskausi alkaa kevään tullessa jolloin uros parittelee naaraan kanssa. Ennen parittelua uros jahtaa naarasta pitkin terraariota ja näykkii naarasta eri paikoista sen kehoa. Uros ottaa kiinni naaraan niskasta ja parittelee suhteellisen nopeasti. Usein parittelun jälkeen molemmat osapuolet puhdistavat sukuelimensä. 2–4 viikon kuluttua naaras munii yhdestä kahteen, noin kahden sentin mittaista valkoista munaa kosteaan ja lannoittamattomalla turpeella tai vermikuliitilla varustettuun, korkeahkoon rasiaan. Aluksi naaras voi käyttäytyä hyvin suojelevasti muniaan kohtaan, mutta pian naaras jättää ne oman onnensa nojaan.


title: Leopardigekko

text: Täysikasvuiset gekot voivat saada viisi poikuetta vuodessa.


title: Leopardigekko

text: Terraariossa minuvien gekkojen munat siirretään varovasti hautomoon, jonka voi tehdä suurehkosta pakasterasiasta tai karkkikaupoista saatavista korkeista rasioista. Rasia täytetään alle kymmenen senttiä lannoittamattomalla turpeella tai vermikuliitilla. Munat haudataan kevyesti, puoliksi materiaaliin ja esim. turvetta kostutetaan joka päivä niin, ettei vesi kuitenkaan tiivisty pisaroiksi rasian kattoon tai sen reunoille. Leopardigekon munia ei saa kastella. Hautomisrasia sijoitetaan esimerkiksi lämpölampun alle, jonka lämmön mukaan leopardigekkovauvojen sukupuoli määräytyy. N. 27–29 asteessa munista kuoriutuu varmimmin naaraita kuin 30–33 asteessa, jossa kuoriutuu varmemmin uroksia. Hedelmöittymättömät munat painuvat kasaan ja niiden valkoinen väri harmahtuu. Hedelmöittyneistä voi kuoriutua tulitikkurasiaakin pienempiä poikasia. Hautomisprosessi ei vaadi kovinkaan paljoa, ja poikaset kuoriutuvat 6–8 viikon päästä muninnasta. Pienet poikaset syövät päänsä levyisiä hyönteisiä, ja näitä pikkuliskoja on ruokittava joka päivä.


title: Leopardigekko

text: Leopardigekko on yleisin lemmikkinä pidettävistä liskoista sen helppohoitoisuuden vuoksi. Koska leopardigekko on helppohoitoinen, se sopii hyvin myös aloittelijoille. Terraarion kooksi yksi aikuinen leopardigekko tarvitsee vähintään 40x60 cm kokoisen alan. Useampia liskoja hankittaessa täytyy olla isompi terraario. Poikasille riittää noin 20x30 cm alainen terraario ja korkeutta tarpeeksi etteivät ne pääse karkuun. Poikaselle pohjamateriaaliksi ei saa laittaa hiekkaa, sillä gekko saattaa syödä sitä. Paras vaihtoehto on talouspaperi. Aikuisilla pohjaksi kelpaa rakennusliikkeistä saatava nukkaamaton, esimerkiksi vihreä matto tai laatat. Hiekka aiheuttaa helposti gekolle suolistotukoksen, joka on vaikea hoitaa ja jopa hengenvaarallinen. Suolistotukoksen oireita ovat muun muassa syömättömyys, hiekkainen uloste, gekon vatsasta läpikuultava sinivihreä tai lilahtava väri.


title: Leopardigekko

text: Terraarioon täytyy laittaa "wetbox", eli kostea piilopaikka, jota leopardigekko tarvitsee nahanluonnin aikana. Kostea ilma pehmittää irtoavaa nahkaa ja se lähtee irti helpommin. Muuten leopardigekon terraario tulee olla kuiva ja peruslämpötilan tulisi olla 24–27 °C. Lämmittelypaikassa lämpöä olisi hyvä olla 37–40 °C. Älä koskaan laita useaa urosta samaan terraarioon, sillä urokset taistelevat reviiristä usein kuolemaan asti. Useamman naaraan voi sijoittaa samaan tilaan, kunhan tilaa on tarpeeksi ja piiloja riittävästi. Tällöin kuitenkin tulee tarkkailla liskojen suhtautumista toisiinsa, sillä naaraatkin voivat nahistella. Ruokaan tulisi lisätä jokaisella ruokintakerralla (suositus) vitamiini-kalkkijauhetta, jossa ruokaeläimet pölytetään.


title: Leopardigekko

text: Nahanluonnin leopardigekko hoitaa itse, eikä tarvitse siihen apua. Jos kuitenkin huomaat, että esimerkiksi leopardigekko ei saa nahkaa jostain itse irti, voit itse ottaa nahkaa erittäin varovaisesti kynnellä raaputtaen tai pinseteillä. Nahanluonnin jälkeen tulisi tarkistaa leopardigekon varpaat, pää ja muu keho, ettei nahkaa ole jäänyt mihinkään.


title: Heckler & Koch HK4

text: Heckler & Koch HK4 on saksalaisen Heckler & Koch-yhtiön valmistama kaksitoiminen, massasulkuinen itselataava pistooli. HK4 oli yhtiön ensimmäinen pistoolimalli, ja sen sarjatuotanto alkoi vuonna 1968 jatkuen vuoteen 1984. Pistoolin suunnittelivat Alex Seidel ja Tilo Möller Mauser HSc-pistoolin pohjalta. Pistoolia valmistettiin siviilimyyntiin 26 550 kappaletta, 12 400 valmistettiin Saksan poliisille nimikkeellä HK4 P11 ja Yhdysvaltain vientiin Harrington & Richardson American imports-yhtiölle 8 700 kappaletta.


title: Heckler & Koch HK4

text: Pistoolin mallinumero "4" johtuu siitä, että pistooli voidaan piippu, rekyylijousi ja lipas vaihtamalla muuttaa .22LR, 6.35 x 16 mm SR /.25 ACP, 7.65 x 17 mm SR/.32 ACP tai 9 x 17 mm/.380 ACP (9 mm short) kaliiperiseksi. Useimmat pistoolit myytiin .380 ACP tai .32 ACP kaliiperisena, mutta niihin voi ostaa muitten kaliiperien vaihto-osat; asetta myytiin myös kaikki kaliiperit sisältävänä pakettina.


title: Nyíregyháza

text: Nyíregyháza on Szabolcs-Szatmár-Beregin läänin pääkaupunki koillisessa Unkarissa. Kaupungin pinta-ala on 274,54 neliökilometriä ja väkiluku 117 597 (2009).


title: Nyíregyháza

text: Ensimmäinen säilynyt maininta Nyíregyházasta on vuodelta 1209, jolloin kaupunki tunnettiin nimellä Nyír. 1400-luvun puolivälissä siellä oli noin neljäsataa asukasta. Kaupunki autioitui turkkilaisten suorittaman miehityksen aikana 1500-luvulla ja asutettiin uudelleen 1630–1640-luvuilla.


title: Nyíregyháza

text: Francis II Rákóczin johtaman itsenäisyyssodan jälkeen Nyíregyháza alkoi kasvaa, ja uusia siirtolaisia tuli varsinkin Slovakiasta. Kaupungista tuli vuonna 1876 Szabolcsin pääkaupunki, joka on nykyään osa laajempaa Szabolcs-Szatmár-Beregin lääniä. Ensimmäisen maailmansodan yhteydessä kaupunki oli kymmenen kuukauden ajan romanialaisen miehityksen alla.


title: 9M133 Kornet

text: 9M133 ""Kornet"" (), NATO-koodinimeltä: AT-14 Kornet on Tulan KBP-suunnittelutoimiston lokakuussa 1994 esittelemä venäläinen panssarintorjuntaohjus, joka tuli samana vuonna käyttöön Venäjän asevoimissa. KBP kuuluu nykyään osana valtionkonserni Rostehin tytäryritykseen, aseteollisuuden holdingyhtiöön Vysokototšnyje kompleksy.


title: 9M133 Kornet

text: Kornet on raskas 152 mm ohjus, jonka on tarkoitus korvata 9M111 Fagot ja 9M113 Konkurs ajoneuvoasennuksissa ja kolmijalkalaukaisimissa. Ohjus on suunniteltu myös helikoptereita vastaan ja sille on termobaarinen taistelukärki. Ohjus on SACLOS-ohjattu () lasersäteenseuraaja. Valmistaja lupaa 1000–1200 mm panssarinläpäisyä.


title: 9M133 Kornet

text: Käyttäjiin kuuluvat Venäjän lisäksi Kreikka, Etelä-Korea, Marokko ja Syyria (1998–). Kahden Yhdysvaltain M1 Abramsin ja yhden M2 Bradleyn väitetään tuleen ohjuksen lamauttamaksi Irakissa, mutta Irakista ei ole löydetty ohjuksia tai niiden laukaisulaitteita.


title: 9M133 Kornet

text: Lontoolaisen Daily Telegraphin toimittaja väittää nähneensä kahdeksan ohjusta Libanonissa 2006.


title: David Rozehnal

text: David Sebastian Klement Rozehnal (s. 5. heinäkuuta 1980 Šternberk, Tšekkoslovakia) on tšekkiläinen jalkapalloilija, pelipaikaltaan puolustaja. Hän on seuratasolla pelannut kotimaansa lisäksi Belgiassa, Ranskassa, Englannissa, Italiassa ja Saksassa.


title: David Rozehnal

text: Aiemmin hän on edustanut kotimaassaan Sigma Olomoucia vuosina 1999–2003 ja Belgiassa Club Bruggea vuosina 2003–2005 voittaen Belgian mestaruuden ja cupin. 2005–2007 Rozehnal edusti Ranskan liigaseura Paris Saint-Germainia, jossa voitti Coupe de Francen. Hän siirtyi kesällä 2007 Englannin Valioliigassa pelanneen Newcastle Unitedin riveihin. Peliaikaa tuli kohtuullisesti, mutta jo tammikuussa 2008 hän siirtyi lainalle Italian Serie A-seura SS Lazioon, johon hän siirtyi kesäkuussa 2,9 miljoonan punnan siirtosummalla.


title: David Rozehnal

text: Rozehnal edusti Laziota puolitoista kautta ja pelasi seurassa 38 liigaottelua. Kesäkuussa 2009 hän vaihtoi jälleen maisemaa allekirjoitettuaan kolmivuotisen sopimuksen Bundesliigaseura Hamburger SV:n kanssa. Sittemmin hän on pelannut muun muassa Ranskan liigassa Lille OSC:n joukkueessa.


title: David Rozehnal

text: Rozehnal lukeutuu Tšekin maajoukkueen vakionimiin. Hän on edustanut Tšekkiä vuosien 2004 ja 2008 EM-kisoissa sekä vuoden 2006 MM-kisoissa. Rozehnal oli myös voittamassa alle 21-vuotiaiden EM-kultaa Tšekin joukkueessa vuonna 2002.


title: Avia B.122

text: Avia B.122 oli tšekkoslovakialainen taitolentokone.


title: Avia B.122

text: Sen suunnitteli František Novotny. Kone oli kaksitasoinen. Sen siipirakenne oli puuta ja runko metalliputkea. Kone oli verhoiltu kankaalla.


title: Avia B.122

text: Prototyypin rekisteri oli OK-AVI. 7-sylinterisellä Walter Castor -moottorilla varustetun koneen ensilento tapahtui keväällä 1934. Tšekkoslovakian ilmavoimat tilasivat 45 konetta.


title: Avia B.122

text: Vuonna 1936 tuli markkinoille parannettu versio, Ba.122. Siinä oli Avia Rk-17 -moottori. Sitä Tšekkoslovakian ilmavoimat ostivat 35 kappaletta ja Neuvostoliitto tilasi 15 kappaletta.


title: Avia B.122

text: Saksan miehitettyä Tšekkoslovakian vuonna 1938 Luftwaffe otti 12 konetta käyttöönsä ja luovutti 12 Bulgarialle.


title: Hevosmuurahaiset

text: Hevosmuurahaiset ("Camponotus") on pistiäisten lahkoon kuuluva muurahaissuku. Sukuun kuuluu maailmanlaajuisesti noin 1000 lajia.


title: Puch

text: Puch oli Grazissa Itävallassa toiminut moottori- ja ajoneuvovalmistaja. Sen perusti vuonna 1889 "Johann Puch" ja se valmisti autoja, polkupyöriä, mopedeja ja moottoripyöriä. Suomessa Puch tunnetaan Tunturi-mopojen moottorinvalmistajana.


title: Puch

text: 1980-luvun lopulla kova kilpailu vei Puchilta sen toimintaedellytykset itsenäisenä yrityksenä. Kaksipyöräisten tuotanto Grazissa lopetettiin 1987 raskaan uudelleenjärjestelyn seurauksena. Puchin moottoripyörät myytiin Vespaa valmistavalle Piaggiolle, joka valmistaa edelleen moottoripyöriä Puch-nimellä. Myös nelivetoisia ajoneuvoja ja niiden osia valmistava Steyr-Puch jatkaa toimintaansa Piaggion osana. Steyr-Puchin maastokuorma-auton Pinzgauerin valmistus on siirtynyt BAE Systemsille Isoon-Britanniaan.


title: Puch

text: Yhtiön ensimmäinen tehdas, ns. "Einserwerk", Grazissa suljettiin 2000-luvun alussa ja sen historiallinen kokoonpanohalli suojeltiin. Puchin museo avattiin kokoonpanohallissa Grazin ollessa Euroopan kulttuuripääkaupunki vuonna 2003.


title: Kuilun partaalla (EP)

text: Kuilun partaalla on Timo Rautiainen & Trio Niskalaukauksen EP-levy, joka on julkaistu vuonna 2001. Levyltä löytyvä Tuomari Nurmio -cover ”On aika soittaa sinfonia” on alun perin julkaistu vuonna 2000 ilmestyneellä Tuomari Nurmio-tribuuttilevyllä "Tuomarin todistajat".


title: Kuilun partaalla (EP)

text: EP nousi Suomen virallisen singlelistan toiselle sijalle, ja se pysyi listalla yhteensä 18 viikkoa.


title: Kuilun partaalla (EP)

text: Sovitukset Petosalmi, Pohjolainen, Rautiainen, Rämö ja Ursin.


title: Kópavogur

text: Kópavogur on Islannin toiseksi suurin kaupunki. Se sijaitsee Reykjavíkista etelään ja on osa Reykjavíkin suuraluetta. Nimi tarkoittaa "Kuuttilahtea".


title: Kópavogur

text: Kópavogurin pinta-ala on 83,72 km² ja väkiluku lähes 36 000 (2018).


title: Kópavogur

text: Kópavogurin keskusta sijaitsee samannimisen puron laaksossa. Puro on nykyisin viehättävä, mutta se toimi pitkään kapungin viemärinä. Laakson ja Elliðavatn-järven välillä on kukkuloita. Yhdellä kukkuloista sijaitsee Kópavogskirkja-kirkko, joka valmistui vuonna 1963.


title: Kópavogur

text: Kópavogurin alueella on merkkejä asutuksesta 800-luvulta. Elliðavatn-järven rannalla on raunioita, jotka kiinnostavat arkeologeja. Vuonna 1662 Kópavogurissa allekirjoitettiin Kópavogurin asiakirjat, joilla Islannista tuli Tanskan alusmaa.


title: Ruutu (sarjakuvalehti)

text: Ruutu oli vuosina 1973–1975 ilmestynyt suomalainen sarjakuvalehti. Lehti ilmestyi viikoittain, ja sitä kustansi Yhtyneet Kuvalehdet. Sisältö oli pääosin peräisin belgialaisesta "Spirou"-sarjakuvalehdestä.


title: Ruutu (sarjakuvalehti)

text: Ruutu-lehteä julkaistiin vuosina 1973 (13 numeroa), 1974 (52 numeroa) ja 1975 (31 numeroa), juhannus- ja jouluviikon numerot olivat kaksoisnumeroita. Kussakin lehdessä oli 32 sivua ja kutakin jatkotarinaa oli yhdessä lehdessä yleensä 4-6 sivua. Lehden lopetettua sen korvaajaksi tuli sarjakuvalehti "Non Stop" (1975–1979). "Ruudun" päätoimittajana oli aluksi Juhani Härmä ja hänen jälkeensä Soile Kaukoranta, joka jatkoi myös "Non Stopin" päätoimittajana.


title: Ruutu (sarjakuvalehti)

text: "Ruudussa" esitettiin länsieurooppalaisen sarjakuvan parhaimmistoa jatkosarjoina, sekä lehteen lähetettyjä stripin ja sivun kokoisia "Lukijan sarjakuvaa".


title: STOL

text: STOL-lentokone (engl. "Short Take-Off and Landing") on lyhyeltä kiitotieltä lentoon lähtevä ja lyhyelle matkaa laskeutuva lentokone. STOL on ilmailun kielessä käytetty termi.


title: STOL

text: Kuuluisia STOL-koneita ovat mm.Tunnetuimpia STOL-lentokenttiä (liikennelentokentät) ovat muun muassa:


title: STOL

text: STOL-tyypin koneita listattuna:


title: Safran

text: Safran eli Safran S.A. on ranskalainen monialakonserni. Sen keskeiset toimialat ovat ilmailu- ja avaruusteollisuus, puolustusteollisuus ja turvallisuussektorin tuotteet. Vuonna 2013 yhtiön tuotteita myytiin 14,7 miljardilla eurolla. Liikevaihdosta 53 prosenttia tuli ilmailu- ja avaruusteollisuuden voimalaitteista (lähinnä suihkumoottorit), 28 % ilma-alusten intrumentaatiosta, 9 % puolustusteollisuudesta ja 10 % turvallisuusalalta. Yhtiön palveluksessa on noin 66 300 henkeä (2013). Yhtymän pääkonttori sijaitsee Pariisissa ja yhtymän osake noteerataan New Yorkin pörssissä (NYSE, Euronext Paris:SAF).


title: Safran

text: Safran syntyi, kun ranskalaiset lentokoneiden voimalaitevalmistaja Snecma ja elektroniikka-alan yhtiö Sagem fuusioituivat.


title: Safran

text:
Yhtiön tärkein tuotesektori ovat suihkumoottorit. Safran on johtava matkustajalentokoneiden suihkumoottorien valmistaja maailmassa. Tällä osa-alueella se tekee yhteistyötä General Electricin kanssa. Yhtiö pyrkii parantamaan suihkumoottorien energiatehokkuutta ja laskemaan polttoaineenkulutusta.
Yhtiön tytäryritys Messier-Bugatti-Dowty valmistaa muun muassa lentokoneiden laskutelineitä ja hiilijarruja. Yhtymä ilmoittaa olevansa maailman johtava yritys tällä tuotealueella, lentokoneiden sähköjärjestelmissä samoin kuin helikopterien lennonsäätöjärjestelmissä. Yhtymän valmistamia laskutelineitä käyteään 24 000 lentokoneessa, joilla tehdään noin 40 000 laskua päivittäin.


title: Safran

text: Tietoliikennelaitteet tulivat Saframiin Sagemin kautta. Yhtiö on maailman johtava biometristen tunnistusratkaisujen valmistajana ja keskeinen tekijä esimerkiksi älykorteissa. Yhtiön läpivalaisulaitteita käytetään esimerkiksi lentoliikenteen matkatavaroiden käsittelyssä.


title: Safran

text: Varsinainen sotilastekniikka tuo noin 10 % yhtiön myynnistä.


title: Kōchin prefektuuri

text: Kōchin prefektuuri ( on yksi Japanin prefektuureista. Se sijaitsee Shikokun saaren eteläosassa, ja sen pääkaupunki on Kōchi.


title: Kōchin prefektuuri

text: Kōchi kattaa koko Shikokun saaren etelärannikon, ja sen rantaviiva Tyynellä valtamerellä on 706 kilometriä. Kōchi naapuriprefektuurit ovat Ehimen prefektuuri lännessä ja Tokushiman prefektuuri idässä.


title: Kōchin prefektuuri

text: Kōchin ilmasto on kostea ja lämmin. Vuoden keskilämpötila on noin 17 °C, mutta kesäisin lämpötila saattaa kohota 35 °C:seen. Japanin sademäärissä Kōchin prefektuuri jää toiseksi ainoastaan Hokkaidōlle.


title: Kōchin prefektuuri

text: Kōchin muinainen nimi oli Onru, joka tarkoittaa karkotusta. Tuona aikana tätä, silloin kunnollisten kulkuyhteyksien puutteessa olevaa syrjäistä aluetta, käytettiin sekä hallinnon poliittisten vihollisten että tavallisten rikollisten karkotuspaikkana.


title: Kōchin prefektuuri

text: Myöhemmin alueesta muodostui Tosan provinssi, joka vuonna 1871 muutettiin Kōchin prefektuuriksi.


title: Kōchin prefektuuri

text: Nykyään koko Japaniin levinnyt yosakoi-tanssi on peräisin Kōchin prefektuurista. Prefektuurin pääkaupungissa Kōchissa järjestetään edelleen vuosittainen Yosakoi matsuri.


title: Foot in Mouth Disease

text: Foot in Mouth Disease on punk-rock-yhtye Gobin viides studioalbumi. Se julkaistiin 1. huhtikuuta 2003. Ensimmäinen single levyltä oli "Give Up The Grudge", joka on levyn kantaanottavin kappale, sillä siinä käsketään Nu-Metal yhtyeitä pitämään suunsa kiinni.


title: Okinawa (kaupunki)

text: Okinawa () on Japanin kaupunki Okinawan saarella Okinawan prefektuurissa. Se sijaitsee saaren keskiosassa Nahan koillispuolella Tyynenmeren Nakagusukunlahden rannalla. Kaupungissa on 141 543 asukasta (vuonna 2017) ja sen pinta-ala on 49,00 neliökilometriä.


title: Okinawa (kaupunki)

text: Okinawan kaupunki perustettiin vuonna 1974 Kozan kaupungin ja Misaton kylän yhdistyessä. Se on Nahan jälkeen prefektuurin toiseksi suurin kaupunki, joka tunnetaan esimerkiksi "eisā"-kansantanssiperinteestä. Kaupungissa järjestetään vuosittain suuri eisā-festivaali.


title: Lapiolinja

text: Lapiolinjaksi tai työlinjaksi kutsuttiin etenkin 1950-luvulta lähtien niitä työvoimapoliittisia keinoja, joilla työttömyyttä hoidettiin yhteiskunnan järjestämillä hankkeilla. Kuvaavan nimensä se sai, kun mahdollisimman suureen työllistettävien määrään pyrittäessä vältettiin maarakennustyömailla koneiden käyttöä, näin jokaiselle voitiin osoittaa tehtävä. Toisaalta lapiointi oli sen luontoista työtä, että siitä suoriutui ilman ammattitaitoakin. Lapiolinja koettiin ratkaisuksi työttömyyteen aikana, jolloin normaalit työmarkkinat eivät toimineet suhdannevaihteluiden ja elinkeinoelämän murroksessa. Metsätöistä saattoi vapautua kerralla runsaasti työvoimaa metsäteollisuuden näkymien heiketessä. Pientilalliset olivat hyvin usein riippuvaisia näistä tulonlähteistä. Useat merkittävät tiehankkeet saivat autoistumisen myötä alkunsa juuri niihin aikoihin.


title: Lapiolinja

text: Järjestelmää kritisoitiin alusta lähtien. Työkohteet olivat useasti "siirtotyömaita", jotka saattoivat sijaita satojenkin kilometrien päässä työllistetyn kotipaikkakunnalta. Näin esimerkiksi perheen pää saattoi viettää viikot tietöissä vieraassa maakunnassa ja pääsi käymään kotonaan muutamana viikonloppuna kuukaudessa. Majoitus työmailla järjestyi yleensä parakissa tai pyöräkopissa. Usein majoituksen taso jätti toivomisen varaa: ahtaus, huono ilma, hygienia ja rauhattomuus olivat polttavia ongelmia. Näihin saatiinkin vuosien mittaan parannusta.


title: Lapiolinja

text: Hyvin tunnettu "lapiolinjan" työmaa oli Tarvontie eli nykyinen Ykköstien moottoritieosuus Helsingin Munkkiniemestä Espooseen. Tällä 1950-luvun lopun työmaalla oli töissä lapiomiesten lisäksi jopa hevosia.


title: Lapiolinja

text: Lapiolinjan päätti 1970-luvun alussa uudenlainen yhteiskunnallinen ajattelu, jossa työttömille alettiin maksaa rahallista korvausta työttömyyden kohdatessa. Tienrakennus alkoi vaatia yhä enemmän ammattitaitoa, ja työttömät alkoivat olla maaseudun kausityöttömien sijasta kaupungeista kotoisin. Lisäksi teiden rahoituksessa käytettävien lainojen ehdoissa edellytettiin kohteiden toteuttamista kustannustehokkaimmilla menetelmillä.


title: Naganon prefektuuri

text: Naganon prefektuuri () sijaitsee Japanissa Honshūn saaren keskiosassa. Prefektuurin pääkaupunki on Nagano. Siellä on 2 132 000 asukasta (vuonna 2012) ja sen pinta-ala on 13 562,23 neliökilometriä.


title: Naganon prefektuuri

text: Naganon prefektuurin alue tunnettiin aiemmin Shihanon provinssina. Prefektuurissa sijaitsee yhdeksän Japanin korkeimmasta vuoresta. Nagano rajoittuu myös suurempaan määrään muita prefektuureja kuin yksikään muu Japanin alue, ja alueella sijaitsee Japanin merestä kaukaisin kohta. Naganon alueen vuoristoisuus on tehnyt alueesta suhteellisen eristyneen, ja monet tulevat prefektuuriin sen lomakohteiden ja kuumien lähteiden vuoksi. Vuonna 1998 Naganossa järjestettiin talviolympialaiset, jotka toivat alueella paitsi kansainvälistä mainetta, myös shinkansen-linjan Tokioon.


title: Naganon prefektuuri

text: Tärkeitä nähtävyyksiä prefektuurissa ovat Kizaki-järvi, Matsumoton linna, yksi maailman korkeimmista geysireistä Suwassa ja Zenkōn temppeli Naganon kaupungissa.


title: Kottila

text: Kottila on kylä entisen Vuokselan kunnan itäosassa Neuvostoliitolle luovutetulla alueella. Virallisesti Kottila oli osa Noisniemen kylää, mutta se sijaitsi erillään muusta Noisniemestä ja muodosti oman kyläyhteisönsä, jonka vuoksi se käytännössä katsottiin omaksi kyläkseen. Kottila rajoittui etelässä Vuoksen pohjoisen laskuhaaraan, idässä Sakkolan kuntaan sekä pohjoisessa ja lännessä Räihärannan kylään.


title: Kottila

text: Omaa koulua Kottilassa ei ollut vaan koulua käytiin läheisen Räihärannan kylän koulussa.


title: Kottila

text: Ennen Vuokselan kunnan perustamista, vuonna 1917, Kontula kuului Sakkolan kuntaan, osana Noisniemen kylää. Osa Kottilan tiloista oli entisiä Noisniemen hovin torppia.


title: Kottila

text: Talvisodassa Kottilaa ei vallattu, mutta vuoden 1940 rauhansopimuksen mukaan se oli kuitenkin luovutettava ja väestö evakuoitiin muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 oli alue taas luovutettava ja väestö evakuoitava. Nykyisin kylässä on jonkin verran asutusta, mutta kylällä ei ole omaa asutusnimeä.


title: Non Stop

text: Non Stop -niminen sarjakuvalehti jatkoi vuosina 1975–1979 sitä samaa linjaa, mitä sen edeltäjäkin, Ruutu (1973–1975), oli tehnyt. Se esitti enimmäkseen belgialaisia sarjakuvia. Aluksi lehti ilmestyi joka toinen viikko esittäen sarjakuvat jatkosarjoina. Loppuajan lehti ilmestyi kerran kuukaudessa. Tässä vaiheessa myös sarjakuvien pilkkominen jatkosarjoiksi lopetettiin. Jokainen lehden kuukausinumero oli oma yksittäinen albuminsa sisältäen yleensä vain yhden pitkän sarjakuvan (noin 48 tai 64 sivua). Lehtiä kertyi 65 numeroa. Lehteä kustansi Yhtyneet Kuvalehdet.


title: Non Stop

text: Non Stop -lehdessä julkaistiin noin nelisen vuoden aikana seuraavat sarjakuvat (suluissa tekijät).


title: Non Stop

text: Attila (Derib; Maurice Rosy; Kornblum)BenjaminBring M. Backalive (Franquin; Will)Corto Maltese (Hugo Pratt)Eversti Clifton (Raymond Macherot)Hyvä naapuri (Francis; Maurice Tillieux)Johannes ja Pirkale (Peyo)Khena ja Skrahilpari (Gos)Klorofylli (Raymond Macherot)Lucky Luke (Morris; René Goscinny)Marsupilami (Franquin)NatašaNiilo Pielinen (Franquin)Pienet miehet (Pierre Seron)Piko ja FantasioSammy Day (Berck; Raoul Cauvin)Sipuleena (Raymond Macherot; Paul Deliège)Strumffit (= Smurffit)Tim ja Tom (Will; Maurice Tillieux)Tintti (Hergé)Veikko, Tette ja Jykke (Hergé)Vekarat (Roba)Vili & Bill (Roba)Yakari (Derib; Jacques Lob)Yoko Tsuno (Roger Leloup)Lukijan sarjakuva (Lehteen lähetettyjä yhden sivun sarjakuvia. Useita piirtäjiä)


title: Svjatoslav Richter

text: Svjatoslav Teofilovitš Richter (, , 20. maaliskuuta 1915, Žytomyrin seutu, Volynian kuvernementti, Venäjän keisarikunta – 1. elokuuta 1997, Moskova) oli neuvostoliittolainen pianisti, joka tunnettiin ennen kaikkea laajasta ohjelmistostaan, loistavasta tekniikastaan ja runollisesta fraseerauksestaan.


title: Svjatoslav Richter

text: Richter oppi pianonsoiton alkeet saksalaissyntyiseltä urkuri-isältään ja opiskeli pitkään itsekseen. Hän säesti oopperaharjoituksia Odessassa, jonka konservatoriossa hänen isänsä toimi opettajana. Muodolliset piano-opintonsa hän aloitti vasta vuonna 1937 Moskovan konservatoriossa, jossa hänen opettajanaan toimi Heinrich Neuhaus.


title: Svjatoslav Richter

text: Richter esitti paljon Sergei Prokofjevin musiikkia sekä kamarimusiikkia muun muassa David Oistrahin, Oleg Kaganin ja Mstislav Rostropovitšin kanssa. Hänen Herbert von Karajanin kanssa tekemä levytyksensä Tšaikovskin b-molli-konsertosta on lähes ylittämätön. Richterin tunnetuimpiin levytyksiin kuuluvat myös Lisztin pianokonserttojen levytykset vuodelta 1961, jotka ovat kyseisten teosten maineikkaimmat taltioinnit.


title: Alfred North Whitehead

text: Alfred North Whitehead (15. helmikuuta 1861 Ramsgate, Kent, Englanti – 30. joulukuuta 1947 Cambridge, Yhdysvallat) oli englantilainen matemaatikko, josta tuli myöhemmin yhdysvaltalainen filosofi. Hän kirjoitti algebrasta, logiikasta, matematiikan perustasta, tieteenfilosofiasta, fysiikasta, metafysiikasta ja koulutuksesta. Hän kirjoitti teoksen "Principia Mathematica" yhdessä Bertrand Russellin kanssa.


title: Kuninkaanristi

text: Kuninkaanristi (nyk. ) on entinen suomalainen kylä Karjalankannaksella Neuvostoliitolle luovutetun Vuokselan kunnan keskiosassa sekä nykyinen Kuninkaanristin maalaiskunnan keskustaajama Leningradin alueen Käkisalmen piirissä.


title: Kuninkaanristi

text: Kuninkaanristissä sijaitsee nykyisin suuri sikatalouskompleksi "Bor".. Kylässä on kulttuuritalo.


title: Kuninkaanristi

text: Kuninkaanristin kylä muodosti etelä–pohjois-suunnassa noin kuusi kilometriä pitkän alueen, joka rajoittui lännessä ja etelässä Vuoksen pohjoiseen laskuhaaraan sekä idässä Kontulan kylään ja pohjoisessa Räisälän kuntaan. Vuoksen vastarannalla sijaitsi Vuokselan kirkonkylä Virkkilä.


title: Kuninkaanristi

text: Kuninkaanristin kylän nimi on perimätiedon mukaan peräisin Mäkirievunmäkeen haudatusta heimokuninkaasta, jonka haudalla olleeseen kiveen oli hakattu risti, "kuninkaanristi".


title: Kuninkaanristi

text: Ennen Vuokselan kunnan perustamista, vuonna 1917, Kuninkaanristi kuului Sakkolan kuntaan.


title: Kuninkaanristi

text: Ennen talvisotaa Kuninkaanristin kylässä oli noin 70 taloa. Kylässä oli kansakoulu (per. 1913) osuuskassa sekä useita kauppaliikkeitä, muun muassa Sakkolan osuuskaupan myymälä. Lisäksi vuonna 1931 Vuokselaan perustetun helluntaiseurakunta, "Elimin", rukoushuone sijaitsi Kuninkaanristissä.


title: Kuninkaanristi

text: Talvisodassa Kuninkaanristiä ei vallattu, mutta vuoden 1940 rauhansopimuksen mukaan se oli kuitenkin luovutettava ja väestö evakuoitiin muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 oli alue taas luovutettava ja väestö evakuoitava. Kylän nimi on ollut vuodesta 1948 lähtien Romaški, ja se on nykyisin saman nimisen maalaiskunnan keskustaajama.


title: Alfred Tarski

text: Alfred Tarski (14. tammikuuta 1901, Varsova, Puola – 26. lokakuuta 1983, Berkeley, Yhdysvallat) oli puolalainen loogikko ja matemaatikko, jolla on ollut myös suuri filosofinen merkitys. Hän oli maailmansotien välisen ajan Varsovan koulukunnan jäsen ja toimi Yhdysvalloissa vuodesta 1939. Hän kirjoitti topologiasta, geometriasta, mittateoriasta, matemaattisesta logiikasta, joukkoteoriasta, metamatematiikasta ja ennen kaikkea malliteoriasta, abstraktista algebrasta ja siihen liityvästä logiikasta.


title: Alfred Tarski

text: Tarskin elämäkerran kirjoittajat Anita ja Solomon Feferman (2004) ovat kirjoittaneet, että hän oli "yksi kaikkien aikojen suurimmista loogikoista" ja että hän "muutti yhdessä aikalaisensa Kurt Gödelin kanssa 1900-luvun logiikan kasvot ennen kaikkea totuuden käsitteeseen ja malliteoriaan liittyvillä töillään".


title: Hidetoshi Nakata

text: Hidetoshi Nakata (; s. 22. tammikuuta 1977) on japanilainen uransa päättänyt jalkapalloilija, pelipaikaltaan keskikenttäpelaaja. Hän on yksi kaikkien aikojen tunnetuimmista aasialaisista pelaajista.


title: Hidetoshi Nakata

text: Nakata aloitti ammattilaisuransa kotimaassaan Bellmare Hiratsukan joukkueessa, jota hän edusti vuosina 1995–1998. Vuosina 1998–2005 Nakata pelasi Italiassa Perugian, AS Roman, Parman, Bolognan ja Fiorentinan joukkueissa. Hän saavutti Italian mestaruuden Roman riveissä vuonna 2001 ja Italian Cupin voiton Parman riveissä vuonna 2002. Nakata lopetti pelaajauransa kesällä 2006 edustettuaan kauden 2005–2006 englantilaista Boltonia.


title: Hidetoshi Nakata

text: Japanin maajoukkueessa Nakata pelasi vuosina 1997–2006 77 ottelua ja teki niissä 11 maalia. Hän edusti Japania MM-kisoissa vuosina 1998, 2002 ja 2006.


title: Hidetoshi Nakata

text: Aasian jalkapalloliitto AFC valitsi Nakatan maanosan parhaaksi pelaajaksi vuosina 1997 ja 1998.


title: Hidetoshi Nakata

text: Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.


title: Aukkojen jumala

text: Aukkojen jumala -argumentti () on eräs tietämättömyyteen vetoamisen erikoistapaus. ”Aukkojen jumala” -todistelussa väitetään, että jumala tai jumalat ovat olemassa, koska ei tiedetä, miten jokin asia on ja tapahtuu luonnossa. Tällöin asia on todistelun mukaan "selittämätön" ja vaatii selityksekseen ihmettä.


title: Aukkojen jumala

text: Aikoinaan ajateltiin, että tieteellisessä todellisuuskäsityksessä on aukkoja, joita ei voida koskaan täyttää tieteellisellä tutkimuksella. Uskonpuolustuksen kannalta näytti järkevältä tuoda jumala täyttämään nämä aukot. Aukot alkoivat kuitenkin vähentyä tieteellisen tutkimuksen edetessä.


title: Aukkojen jumala

text: Kun esimerkiksi ukkosen aiheuttajaa ei tiedetty, muinaiset kreikkalaiset selittivät salamat Zeuksen, muinaiset skandinaavit Thorin ja muinaiset itämerensuomalaiset Ukon aiheuttamiksi. Myöhemminkin esimerkiksi unihalvausta on selitetty demoneilla, koska ei ymmärretty, mistä ilmiössä on kyse.


title: Aukkojen jumala

text: "Aukkojen jumala" -todistelua käyttävät muun muassa kreationistit silloin, kun he vetoavat elämän syntyä tai evoluutiota koskevissa tiedoissa oleviin aukkoihin, tai erilaisiin piirteisiin, joiden kehitystä ei tunneta ja päättelevät, että nämä selitysmallit ovat väärässä, mikä heistä johtaa siihen, että elämän takana täytyy olla jumala. Erityisen yleinen "aukkojen jumala" -argumentti on tapauksissa, joissa potilaan paraneminen ilman lääketieteellistä selitystä tulkitaan Jumalan tekemäksi ihmeeksi.


title: Aukkojen jumala

text: Tyypillisesti aukkojen jumalan "tietämättömyyteen vetoavaa" luonnetta yritetään piilotella todistelemalla siihen tapaan, että tiedetään kyllä, miten jokin asia olisi voinut syntyä luonnollisesti, mutta jonkin Jumalaan liittyvän ominaisuuden, esimerkiksi älykkyyden ansiosta hänellä olisi kyky saada aikaan kyseinen ilmiö tai, että hän on voinut saada sen aikaan, koska hän on kaikkivaltias. Tämä ei kuitenkaan muuta tilannetta, koska ainoa tapa osoittaa todistelu vääräksi on löytää tieto "peittämään aukko": Jumalan ominaisuuteen tai luonteeseen vetoaminen ei nojaa havaintoihin, eikä se tällä argumentilla täydennettynäkään nojaa todentamiseen vaan on pelkkä "negaatioargumentti", siis tietämättömyyteen vetoava. Näin "aukkojen jumala" -todisteluksi luetaan myös esimerkiksi raëlilaisten käsitys siitä, että muutoin selittämättömäksi jääneet asiat selittyisivät älykkäiden avaruusolentojen erittäin kehittyneellä tekniikalla. Vaikka "tunnistamaton lentävä esine" ei tämän käsityksen mukaan ole yliluonnollinen tai Jumala vaan humanoidien kulkuneuvo, on kyseessä "aukkojen jumala" -argumentti, koska siinä teknologian voidaan katsoa vastaavan perinteisempien näkemysten taikuutta, älykkyyttä, ihmettä tai kaikkivoipuutta ainoastaan uudelleen nimettynä.


title: Aukkojen jumala

text: "Aukkojen jumala" -päätelmän ongelmana on se, että joka kerta, kun väittelyn aiheesta saadaan valaisevaa tietoa esimerkiksi tieteen keinoin, vähenee tietämättömyys ja samalla tähän liitetyn jumaluuden tai muunlaisen selityksen tarve. Teologian kannalta tämä on epämieluisaa, koska ihmisillä on taipumuksena etsiä ja löytää uusia lainalaisuuksia luonnosta, jolloin Jumalan ja uskon liikkumatila jatkuvati pienenee, mikä voi johtaa joko ateistiseen suuntaan tai aikaansaada halun kiistää joitakin tutkimuksia sekä näiden tuloksia. "Aukkojen jumala" -argumenttia on siksi pidetty tukena esimerkiksi John W. Draperin teoksessa "History of the conflict between religion and science" sekä Andrew Dickson Whiten teoksessa "A history of the warfare of science with theology in Christendom" esitetylle väitteelle siitä, että uskon – etenkin kristinuskon – osuus tieteellisen todellisuuskäsityksen rakentamisessa on enimmäkseen ollut sen estäminen.


title: Aukkojen jumala

text:
Filosofisesti argumentaatiovirheeseen liittyy todisteisiin nojaamisen sijasta vetoamista niiden puutteeseen ja todistustaakan siirtämistä perusteettomasti vastapuolelle.
Virheelliseksi dilemmaksi "Aukkojen jumala" -argumentti muuttuu, jos se esitetään "vaihtoehtoisena selitysmallina", jonka hyväksyminen uutena paradigmana on selviö pelkän virallisen selitysmallin epäilemisen ja arvostelun seurauksena, vaikka jumalaa tai hänen toimintamenetelmäänsä ei voida löytää, tutkia eikä ymmärtää, jolloin se ei tee asiaa tieteellisesti ymmärrettäväksi eli ei selitä mitään.


title: Aukkojen jumala

text: Eräänlaiseksi "aukkojen jumala" -argumentin äärimuodoksi voidaan laskea myös Richard Dawkinsin nimeämä "henkilökohtaisen epäuskon argumentti" (): päättelijä ei keksi, miten jokin rakenne on voinut kehittyä evolutiivisesti tai ei ole tietoinen jostain evoluution todisteesta tai ei ymmärrä, miten jokin esitetty argumentti voisi olla todiste evoluution tueksi, minkä seurauksena hän tulee lopputulokseen, että evoluutio on väärässä ja sen sijaan elämä tarvitsee jumalaista ohjelmointia toimiakseen. Tässä kohdassa "aukon paikan" määrää päättelijän henkilökohtainen tietotaso, eikä "yleinen tietotaso".


title: Aukkojen jumala

text: Internetissä "aukkojen jumala" tunnetaan myös nimityksellä GODDIDIT tai GODDIDIT-korttina.


title: He Zizhen

text: Hè Zǐzhēn () (syyskuu 1910 – 19. huhtikuuta 1984) oli Mao Zedongin kolmas vaimo, toukokuusta 1928 vuoteen 1939.


title: He Zizhen

text: Hän syntyi Yunshanissa (nykyisen Ji’anin prefektuurin Yongxinin piirikunnassa) Jiangxissa ja liittyi kommunistiseen nuorisojärjestöön vuonna 1925. Hän valmistui Yongxin tyttökoulusta (永新女子学校) ja liittyi Kiinan kommunistiseen puolueeseen vuonna 1926. He Zizhen tutustui Mao Zedongiin Jinggangshanassa Yuan Wencain, vanhemman veljensä luokkakaverin, avulla keväällä 1928. Vuonna 1937 hän matkusti Neuvostoliittoon sairautta pakoon, ja myöhemmin meni Moskovan yliopistoon ja palasi Kiinaan vuonna 1948. Syksyllä 1949 hänestä tuli puhemies Zhejiangin naisten liittoon (浙江省妇联).


title: He Zizhen

text: He Zizhenillä oli kolme tytärtä ja kolme poikaa Mao Zedongin kanssa, mutta muut kuin tytär Li Min kuolivat nuorena tai eristettiin perheestään. Kaksi englantilaista tutkijaa löysivät naisen, jonka he uskovat olevan Maon vuonna 1935 hylkäämä kadonnut lapsi. Ed Jocelyn ja Andrew McEwen toivovat Maon perheenjäsenen vastaavan pyyntöihin DNA-testistä.


title: Markus Halsti

text: Markus Halsti (s. 19. maaliskuuta 1984 Helsinki) on suomalainen jalkapalloilija, joka edustaa tanskalaista FC Midtjyllandia. Hän on pelipaikaltaan puolustava keskikenttäpelaaja tai keskuspuolustaja.


title: Markus Halsti

text: Halsti aloitti jalkapallon FC Viikingeissä, mutta siirtyi jo nuorena Helsingin Jalkapalloklubiin. Hän nousi seuran edustusjoukkueeseen kaudella 2003.


title: Markus Halsti

text: Syksyllä 2006 Halsti oli italialaisen Serie A -joukkue Atalantan testattavana. Myös norjalainen IK Start ja jotkut muut norjalaiset ja tanskalaiset liigaseurat olivat kiinnostuneet Halstista, mutta HJK:n vaatima korkea siirtokorvaus ja myöhemmin pahat loukkaantumiset veivät siirtotoiveet.


title: Markus Halsti

text: Halsti kuului myös Suomen B-maajoukkueeseen, joka voitti Vietnamissa pelatun BV Cupin 2006. A-maajoukkueessa Halsti debytoi 6. helmikuuta 2008 Kreikkaa vastaan. Hän on pelannut niin keskuspuolustaja kuin myös laitapuolustajanakin maajoukkueessa.


title: Markus Halsti

text: Loppuvuodesta 2007 Halsti siirtyi göteborgilaiseen GAIS:iin. Muutamat muutkin seurat olivat hänestä kiinnostuneita kuten norjalainen Molde IF sekä englantilainen Leeds United joissa hän kävi tutustumassa mutta Leeds Unitedin harjoituksissa tapahtunut loukkaantuminen esti jälleen kerran suunnitelmat ja hän siirtyi lopulta Göteborgiin. Hän ei kuitenkaan ehtinyt pelata yhtään sarjaottelua GAIS:n riveissä, sillä hän siirtyi aivan 2008 Allsvenskan-kauden alussa toiseen ruotsalaisseuraan Malmö FF:iin.


title: Markus Halsti

text: Ensimmäisellä kaudellaan Malmössa Halsti pelasi 15 Allsvenskan-ottelua, ollen taas loukkaantuneena pitkän tovin.


title: Wadi Saluki

text: Wadi Saluki sijaitsee Etelä-Libanonissa Israelin hallussa olevan pohjoisgolanilaisen Metullan pohjoispuolella. Wadi muodostui yhdeksi vuoden 2006 Libanonin sodan viimeisistä merkittävistä taistelupaikoista.


title: Wadi Saluki

text: Israelin hallitus päätti juuri ennen Israelin ja Hizbollahin tulitaukoa hyökätä Wadi Salukin kautta pohjoiseen ja länteen. 11. elokuuta 2006 annettiin käsky edetä Litani-joelle juuri ennen aselepoa. Israelin 162. divisioona oli aloittanut sodan hitaasti aikoen ohittaa Wadi Balukin etelästä prikaatikenraali Guy Tsurin suunnitelman mukaan. Asia kuitenkin vaati poliittista harkintaa, minkä aikana Hizbollah teki puolustusvalmisteluita. Perjantaina 11. elokuuta Israelin hallitus päätti määrätä kahden ja puolen vuorokauden maahyökkäyksen kohti Litani-jokea. Alueen tunteva Israelin liikenneministeri Shaul Mofaz kehotti pääministeri Ehud Olmertia luopumaan hankkeesta uskoen kuitenkin hyökkäyspäätöksen toimivan vain diplomaattisen painostuksen keinona.


title: Wadi Saluki

text: Jalkaväkeä oli pudotettu ennakkoon Wadi Salukin länsipuolelle Andurijan ja Farunin kylien lähelle ylängölle varmistamaan korkea alue. Panssarivoimat odottivat, että Nahalin prikaatin jalkaväki olisi varmistanut Wadi Salukin siitä, ettei siellä ole Hizbollahin panssarintorjuntaan kykeneviä joukkoja, jolloin panssarivaunut olisivat voineet nousta satametriä korkean ja neljäsataa metriä pitkän mäen yli vaaratta.


title: Wadi Saluki

text: Alueelle lähetettiin kaksitoista panssarivaunua. Kahden ensimmäisen ehdittyä Randurijan kylään, havaittiin, että tiellä oli esteenä Israelin ilmavoimien pommittamat romahtaneet rakennukset. Vaunujen etsiessä uutta reittiä vaunujen takana räjähti, minkä jälkeen panssarivaunukomppanian päällikkö Bernsteinin Merkava-4 -taistelupanssarivaunuun osui venäläisvalmisteinen Kornet-panssarintorjuntaohjus. Koko vaunun neljän hengen miehistö kuoli. Toinen vaunu yritti päästä uusiin asemiin. Samalla myös kolmanteen vaunuun osui ja eteneminen pysähtyi. Yhdeksännen pataljoonan komentaja Effi Dafri ja hänen sijaisensa Shimi Batat olivat haavoittuneet jo tätä ennen.


title: Wadi Saluki

text: Yhdeksään muuhun panssarivaunuun osui panssarintorjuntaohjus. Useita panssarivaunuja ammuttiin takaa päin Adisijen kylän suunnasta ja ne syttyivät liekkeihin. Alueen olisi pitänyt olla jalkaväen valtaama jo kaksi viikkoa aikaisemmin ilmoitusten mukaisesti.


title: Wadi Saluki

text: Hizbollaz oli maastoutunut Andurijanin kylään, mitä ei oltu ammuttu tykistöllä tai pommitettu ilmavoimilla, koska se on kristitty kylä. Vasta myöhemmin israelilaisjoukot saivat tulitukea. Samana iltana toinen pataljoona panssarivaunuineen saapui paikalle ja pystyi etenemään toista reittiä.


title: Wadi Saluki

text: Sunnuntai-aamuun 13. elokuuta mennessä panssarivaunut olivat ajaneet kukkulalle ja liittyneet jalkaväen taisteluun kylissä Hizbollahia vastaan. Kahden panssarivaunun miehistö, yhteensä kahdeksan sotilasta, oli kuollut, minkä lisäksi jalkaväkeä oli kaatunut neljä sotilasta. Saman päivän iltana käskettiin pysäyttää hyökkäys, mihin mennessä oli tullut myös lisää henkilötappioita- Israelilaiset vetäytyivät Randuriasta.


title: Wadi Saluki

text: Israel menetti kahdestatoista Merkava-4 -panssarivaunusta kaksi.


title: Wadi Saluki

text: Adam Keller - Gush Shalom, 16.8.2006


title: Veli Lampi

text: Veli Lampi (s. 18. heinäkuuta 1984 Seinäjoki) on suomalainen jalkapalloilija, joka edustaa Veikkausliigassa pelaavaa Vaasan Palloseuraa. Hän pelaa useimmiten oikeana laitapuolustajana, mutta kykenee pelaamaan muillakin pelipaikoilla puolustuksessa ja keskikentällä.


title: Veli Lampi

text: Lammen kasvattajaseura on Sepsi-78. Hän on pelannut TP-Seinäjoen riveissä. Veikkausliigassa Lampi debytoi Vaasan Palloseuran paidassa vuonna 2002. VPS:n pudottua hän pelasi seurassa Ykkösessä vuosina 2003–2004. Vuonna 2005 Lampi siirtyi Helsingin Jalkapalloklubiiin, jonka kanssa hän saavutti kaksi SM-hopeaa ja Suomen cupin voiton.


title: Veli Lampi

text: Tammikuussa 2007 Lampi siirtyi sveitsiläisen Zürichin riveihin. Hän saavutti heti samana keväänä seurassa Sveitsin-mestaruuden ja toisen kaksi vuotta myöhemmin. Kevään 2010 hän vietti lainalla Aaraussa. Willem II:een Lampi siirtyi heinäkuussa 2010.


title: Veli Lampi

text: Lampi kuului Suomen alle 21-vuotiaiden maajoukkueen luottopelaajiin. A-maajoukkueessa hän debytoi vuonna 2006. Hän pelasi viidessä ottelussa vuoden 2010 MM-kilpailuiden karsinnoissa.


title: Veli Lampi

text: Marraskuussa 2015 Lampi teki vuoden sopimuksen Vaasan Palloseuran kanssa. Sopimuksessa on optio jatkokaudesta. Lampi ilmoitti marraskuun alussa 2017 lopettavansa jalkapallouransa kyseiseen kauteen.


title: Veli Lampi

text: Myös Lammen isä Mikko Lampi (s. 1952) edusti Suomen jalkapallomaajoukkuetta.


title: Jussi Kujala (jalkapalloilija)

text: Jussi Kujala (s. 4. huhtikuuta 1983 Tampere) on uransa lopettanut suomalainen jalkapalloilija. Hän oli pelipaikaltaan keskikenttäpelaaja tai keskuspuolustaja.


title: Jussi Kujala (jalkapalloilija)

text: Kujala on Tampereen Ilveksen kasvatti. Hän debytoi Veikkausliigassa 17-vuotiaana Tampere Unitedin edustusjoukkueessa vuonna 2000. Samana vuonna Kujala siirtyi AFC Ajaxiin, jonka juniori- ja reservijoukkueissa hän vietti neljä kautta. Kujala ei saanut kuitenkaan jatkosopimusta amsterdamilaisseuraan ja palasi Unitediin 2004. Siellä hän voitti Suomen mestaruudet perättäisinä kausina 2006 ja 2007. Hän edusti Unitedia kesään 2009 asti ennen siirtymistään talousvaikeuksista kärsineestä seurasta loppukauden sopimuksella Turun Palloseuraan.


title: Jussi Kujala (jalkapalloilija)

text: Tammikuussa 2010 Kujala kävi alankomaalaisen De Graafschapin testissä. Tuolloin De Graafschap oli sarjajohtaja Jupiler Leaguessa, Alankomaiden toiseksi korkeimmalla sarjatasolla. Myöhemmin samassa kuussa hän teki kesään 2012 ulottuvan sopimuksen seuran kanssa.


title: Jussi Kujala (jalkapalloilija)

text: Joulukuussa 2015 Kujala ilmoitti uransa lopettamisesta.


title: Jussi Kujala (jalkapalloilija)

text: Kujala toimi Suomen alle 21-vuotiaiden maajoukkueen kapteenina karsittaessa ikäluokan vuoden 2006 EM-kisoihin. Hän on pelannut neljä ottelua Suomen jalkapallomaajoukkuessa.


title: WordPress

text: WordPress (lyhennettynä WP) on alun perin blogien luomiseen ja ylläpitoon tarkoitettu, avoimeen lähdekoodiin perustuva sisällönhallintaohjelmisto. WordPress on kirjoitettu PHP-kielellä ja se käyttää tietojen tallentamiseen MySQL-tietokantaa.


title: WordPress

text: Tammikuussa 2015 internetin 10 miljoonasta suosituimmasta sivustosta 23,3 prosenttia käytti WordPressiä. Se on webin suosituin sisällönhallintaohjelmisto.


title: WordPress

text: WordPressin edeltäjä oli b2/cafelog. Toukokuussa 2003 b2/cafelogilla luotuja blogeja arvioitiin olleen noin 2 000. Myös b2/cafelog oli ohjelmoitu PHP:llä ja se käytti MySQL-tietokantaa. Ohjelmiston pääkehittäjä oli Michel Valdrighi. WordPressin ohella b2/cafelogista haarautui toinenkin vielä nykyisin aktiivisesti kehitteillä oleva blogiohjelmisto, b2evolution.


title: WordPress

text: WordPressiä on kehitetty vuodesta 2003 asti. WordPress-nimen keksi pääkehittäjä Matt Mullenwegin ystävä Christine Selleck.


title: WordPress

text: Vuonna 2005 julkaistujen versioiden 1.5 ja 2.0 myötä WordPressiä kehitettiin sisällönhallintajärjestelmän suuntaan, siihen lisättiin ns. staattiset sivut ja kehittyneempi pohjatiedostojärjestelmä. Versio 2.7:n myötä WordPressiin tuli mm. lisäosien automaattinen asennus ja kokonaan uudistettu hallintapaneeli. WordPress on saatavilla myös Android sekä iOS-mobiililaitteille.


title: WordPress

text: Kesäkuussa 2010 julkaistusta versiosta 3.0 alkaen WordPressissä on ollut sisäänrakennettu tuki useiden blogien ylläpitoon. Ennen 3.0:n julkaisua kahden tai useamman blogin luonti edellytti joko erillisiä WordPress-asennuksia tai WordPressin varsinaisesta koodikannasta haarautetun WordPress MU:n käyttöä. 3.0:n tuki useammille blogeille periytyy WordPress MU:sta.Ohjelmiston kehittämistä ohjaavat:


title: Israelin 91. divisioona

text: Israelin 91. divisioona on Israelin puolustusvoimien pohjoisen maanpuolustusalueen alueellinen divisioona, joka on vastuussa Libanonin vastaisesta rajasta Rosh Hanikrasta Hermonvuorelle. Se tunnetaan myös Galilean divisioonana.


title: Israelin 91. divisioona

text: Divisioonan komentajana toimi vuoden 2006 Israelin–Libanonin konfliktin aikana prikaatikenraali Gal Hirsch.


title: Israelin 162. divisioona

text: Israelin 162. divisioona on panssaroitu divisioona. Se tunnetaan myös Utzvat Ha'Barzelin ryhmänä. Se on vakinaisessa palveluksessa oleva panssaridivisioona, joka kuuluu keskiseen maanpuolustusalueeseen.


title: Israelin 162. divisioona

text: Divisioonan komentajana toimii prikaatikenraali Moti Baruh. Vaikka divisioona kuuluu keskiseen maanpuolustusalueeseen, se osallistui Libanonin taisteluihin heinä-elokuussa 2006 eteläisen Libanonin keskisellä rintamalohkolla ja Bint Jbeilista pohjoiseen. Divisioonan tavoitteena oli hyökätä Litani-joelle saakka ja erottaa Hizbollahin hallitsema alue Keski-Libanonista.


title: FH Hafnarfjörður

text: FH Hafnarfjörður () on vuonna 1929 perustettu islantilainen jalkapalloseura. Sen kotikaupunki on Hafnarfjörður ja kotistadion on nimeltään "Kaplakriki", jonne mahtuu 3000 katsojaa.


title: FH Hafnarfjörður

text: Vuonna 1935 FH fuusioitui Haukar Hafnarfjörðurin kanssa, jolloin nimeksi tuli IBH. Fuusio on purettu, ja nimellä FH on joukkue saavuttanut viime vuosina menestystä.


title: FH Hafnarfjörður

text: Joukkueen peliasuun kuuluu kotiotteluissa valkoinen paita, mustat housut ja valkoiset sukat. Vieraspeliasu on tarvittaessa kokosininen.


title: FH Hafnarfjörður

text: FH on voittanut Islannin mestaruuden vuosina 2004-2006, 2008-2009 sekä 2012. Se on osallistunut UEFA Cupiin 2004-2005, jolloin pudotti jatkosta skotlantilaisen Dunfermlinen.


title: FH Hafnarfjörður

text: Joukkueen tähtiä ovat olleet Tryggvi Guðmundsson ja Allan Borgvardt.


title: Heinrich Neuhaus

text: Heinrich Neuhaus [noi-] ( = Genrih Gustavovitš Neigauz, 12. huhtikuuta 1888 Jelisavetgrad, Ukraina – 10. lokakuuta 1964 Moskova) oli venäläinen, sittemmin neuvostoliittolainen pianisti ja pianonsoitonopettaja Moskovan konservatoriossa. Hänen oppilaitaan olivat mm. Emil Gilels, Radu Lupu, Svjatoslav Richter ja Erik Tawaststjerna.


title: Markkinatakaaja

text:
Markkinatakaaja on instanssi (esimerkiksi pankki), joka erillisellä sopimuksella takaa, että julkisesti noteeratun arvopaperin osto- ja myyntitarjousten ero ei ylitä sovittua määrää. Markkinatakauksella (engl. liquidity providing – lyhennetään usein LP) epälikvidit arvopaperit saavat mielekkäät osto- ja myyntitarjoukset ja tämän katsotaan lisäävän mielenkiintoa kyseiseen arvopaperiin ja täten tuovan etua sen omistajille. Markkinatakauksessa yhtiö tekee välittäjän kanssa sopimuksen siitä, että takaaja antaa yhtiön osakkeelle jatkuvasti myynti- ja ostonoteerauksen. Markkinatakauksen avulla pyritään lisäämään osakkeen likviditeettiä ja pienentämään
osakkeen hinnan volatiliteettia sekä helpottamaan muun muassa piensijoittajien kaupankäyntiä. Mikäli osakkeella on markkinatakaus, maksaa kyseinen yritys tästä palvelusta palveluntarjoajalle. Warranteilla markkinatakauksen hoitaa yleensä liikkeellelaskija.


title: Patrice Lumumba

text: Patrice Émery Lumumba (2. heinäkuuta 1925 – 17. tammikuuta 1961) oli afrikkalainen itsenäisyysjohtaja ja Kongon demokraattisen tasavallan ensimmäinen laillisilla vaaleilla valittu pääministeri heti sen jälkeen, kun maa oli hänen johdollaan saavuttanut itsenäisyyden Belgiasta kesäkuussa 1960. Vain kymmenen viikkoa myöhemmin Lumumban hallinto kaadettiin Kongon kriisissä. Hänet vangittiin ja murhattiin epäselvissä olosuhteissa tammikuussa 1961. Patrice Lumumbaa pidetään edelleen Kongossa ja muualla Afrikassa esikuvallisena hahmona ja kolonialismin vastaisen taistelun marttyyrinä.


title: Patrice Lumumba

text: Patrice Lumumba syntyi 2. heinäkuuta 1925 Onaluan kylässä Kasain maakunnassa silloisessa Belgian Kongossa vuonna 1925. Hän kuului pieneen Batetela-heimoon. Lumumba kävi protestanttisen lähetyssaarnaajien pitämän koulun. Hän muutti pääkaupunkiin Leopoldvilleen, jossa aloitti työt postitoimiston virkailijana. Hän kirjoitti runoja ja avusti kongolaisia lehtiä. Hän siirtyi seuraavaksi Stanleyvilleen edelleen postiin, mutta jatkoi kirjoittelua sanomalehtiin. Vuonna 1955 hänestä tuli vapaan valtion virkailijoiden ammattiliiton paikallinen puheenjohtaja. Tämä liitto ei ollut sidottu kumpaankaan kahdesta belgialaisten kontrolloimasta virallisesta keskusliitosta (jotka olivat sosialistinen ja katolinen). Hän liittyi myös Belgian Kongon liberaalipuolueeseen. 1956 hän otti osaa Belgian opintomatkaan siirtomaaministeriön kutsumana, jolta palattuaan hän joutui syytteeseen virassa tehdystä varojen kavalluksesta – ja tuomittiin vuoden vankeusrangaistukseen. Vankeusrangaistus radikalisoi Lumumban ja lokakuussa 1958 hän perusti oman puolueen – Kongon kansallisen liikkeen MNC:n () – jonka tarkoituksena oli ajaa Kongon itsenäisyyden ja yhtenäisyyden asiaa heimoristiriitojen vaivaamassa maassa. Puolueesta tuli Kongon ensimmäinen maanlaajuinen poliittinen liike.


title: Patrice Lumumba

text: Lumumba otti osaa joulukuussa pidettyyn yleisafrikkalaisen kansankongressin kokoukseen Ghanan pääkaupungissa Accrassa. Kokouksen isäntänä toimi Kwame Nkrumah. Lumumba alkoi erottautua näkemyksineen pan-afrikkalaisena ja militanttina poliitikkona. Tämän pistivät merkille myös Kongon siirtomaaisäntä Belgia ja Yhdysvaltain keskustiedustelupalvelu CIA. Lumumbaa alettiin karsastaa liian vasemmistolaisena ja mahdollisena uhkana lännen eduille luonnonrikkauksistaan kuulussa Kongossa.


title: Patrice Lumumba

text: Lokakuussa 1959 MNC:n johtohahmo Lumumba pidätettiin jälleen syynä siirtomaaherruuden vastaisten mielenosoitusten lietsominen Stanleyvillessä, missä kolmisenkymmentä ihmistä oli saanut surmansa. Mielenosoitukset oli järjestetty vastustamaan Belgian suunnitelmaa siirtää Kongon itsenäisyyttä viiden vuoden siirtymäkauden yli, koska kongolaiset pelkäsivät, että tätä käytettäisiin hyväksi muodostamaan maahan belgialaismyönteinen nukkehallitus. Hänet tuomittiin puolen vuoden vankeusrangaistukseen. Tarkoitushakuisesti oikeudenkäynnin alku 18. tammikuuta osui samalle päivälle, jolloin Brysselissä alkoivat pyöreän pöydän neuvottelut Kongon tulevaisuuden ratkaisemiseksi. Vaikka Lumumba olikin vankeudessa, hänen puolueensa MNC oli saanut vakuuttavan voiton joulukuun 1959 paikallisvaaleissa Kongossa. Lumumban vangitsemisesta raivostuneiden edustajien painostuksesta Lumumba vapautettiin, ja hänen sallittiin osallistua Brysselin kokoukseen. Konferenssi huipentui 27. tammikuuta Kongon itsenäisyysjulistukseen. Itsenäisyyspäiväksi päätettiin 30. kesäkuuta 1960, ja valtakunnalliset vaalit sovittiin pidettäviksi 11-25. toukokuuta. 31. toukokuuta 1960 oli selvää, että Lumumban MNC oli saanut vaalivoiton, ja hänelle myönnettiin lupa hallituksen muodostamiseen. 23. kesäkuuta Lumumba kokosi maan ensimmäisen hallituksen, jossa hänestä itsestään tuli maan ensimmäinen pääministeri 35-vuotiaana ja Joseph Kasavubusta sen presidentti. Kongon armeijan johtoon Lumumba nimitti puolueensa kuuluneen Joseph-Desiré Mobutun. Perustuslain mukaisesti 24. kesäkuuta 1960 hallitus läpäisi luottamuslauseäänestyksen, jonka Kongon ylähuone ja senaatti vahvistivat.


title: Patrice Lumumba

text: Kongo sai lopultakin itsenäisyytensä Belgian alaisuudesta 30. kesäkuuta 1960. Itsenäisyyspäivän juhlaseremoniaan otti osaa maan eliitti, ulkomainen lehdistö ja Belgian yläluokka kuningas Baudouinin johdolla, mutta Lumumba, maan vaaleilla valittu pääministeri, oli jätetty kutsuvieraiden ulkopuolelle. Siitä huolimatta Lumumba saapui paikalle pitämään kuuluisan itsenäisyyspuheensa, joka erosi radikaalisti muiden arvovieraiden sanahelinästä. Kuningas Baudoinin holhoava puhe ylisti Kongon ja Belgian kohtalonyhteyttä ja siirtomaaherruutta, kun taas Kasavubun puhe ohitettiin harmittomana, mutta Lumumban kiihkomielinen kolonialismin vastainen puhe kaikessa suoruudessaan kosiskeli kongolaisten suosiota nöyryyttäen entisiä siirtomaaisäntiä, jotka päättivät hankkiutua eroon taipumattomasta pääministeristä.


title: Patrice Lumumba

text: Patrice Lumumban pääministerikausi alkoi huonoissa merkeissä. Jotkut armeijan osastot kapinoivat, Katanga irtautui keskushallinnon otteesta, mitä Belgia käytti heinäkuun alussa tekosyynä lähettää maahan (lähinnä Katangaan) sotilaitaan "länsimaisen väestön suojelemiseksi". Lumumba puhui YK:ssa Kongoa repivästä kriisistä ja vetosi järjestöön, jotta se ajaisi belgialaiset joukot maasta. YK:n pääsihteeri Dag Hammarskjöld lähetti rauhanturvaajia maahan 5. elokuuta 1960, mutta nämä olivat kykenemättömiä toimimaan suurvaltojen vastakkainasettelun halvaannutettua YK:n yleiskokouksen. Lumumba pyysi epätoivoisena Neuvostoliitolta teknistä apua, jotta hän voisi lähettää armeijansa kukistamaan Katangan kapinaliikkeen. Katangan maakunta oli elintärkeä Kongon – ja Lumumban hallinnon – talouden kannalta. Tämä kasvatti lännen epäluottamusta Kongon tulevaan linjaan kylmän sodan rintamien välissä. Yhdysvallat käynnisti Belgian rinnalla oman salaisen operaationsa Lumumban eliminoimiseksi, johon Kasavubu ja Mobutu sitoutuivat.


title: Patrice Lumumba

text: Lumumban oltua pääministerin virassaan 67 päivää presidentti Joseph Kasavubu erotti hänet 5. syyskuuta 1960. Lumumba puolestaan yritti vastavetona siirtää Kasavubun syrjään, mutta turhaan. Yhdysvaltain keskustiedustelupalvelun CIA:n tukemat ja rahoittamat Mobutun joukot ottivat vallan käsiinsä 14. syyskuuta yhteisymmärryksessä presidentti Kasavubun kanssa, joka jäi hallituksen keulakuvaksi. Ilman armeijan tukea Lumumba joutui epäviralliseen kotiarestiin pääministerin virka-asuntoon. YK:n rauhanturvaajat huolehtivat virka-asunnon vartioinnista ja Lumumban turvallisuudesta. Seuraavaksi Lumumba teki kohtalokkaan virheen: hän päätti lähteä turvapaikastaan. Hänet salakuljetettiin ulos virka-asunnostaan erään diplomaatin autossa 27. marraskuuta. Lumumba aloitti pitkän ja vaikean matkan kohti Stanleyvilleä, joka oli hänen vankka tukialueensa. Mobutun joukot lähtivät perään. Päivien takaa-ajon jälkeen Lumumba saatiin kiinni ylittämiskelvottoman Sankuru-joen rannalla.


title: Patrice Lumumba

text: Lumumba vetosi YK:n joukkoihin, jotta nämä pelastaisivat hänet, mutta apu evättiin New Yorkista, koska hän oli vapaaehtoisesti jättänyt turvapaikkansa YK:n suojeluksessa. Lumumba siirrettiin ensin lentokoneella Leopoldvilleen, jossa hänet nähtiin vangittuna ja pahoinpideltynä lehtimiesten ja diplomaattien ollessa paikalla. Häntä nöyryytettiin lisää Mobutun huvilalla, jossa televisiokamerat ikuistivat, kuinka sotilaat hakkasivat laillista pääministeriä ja syöttivät hänelle hänen vanhan puheensa paperilla. Leopoldvillestä Lumumba lähetettiin Thysvillen kasarmeille 150 km:n päähän pääkaupungista.


title: Patrice Lumumba

text: Kun sotilaat Thysvillessä kapinoivat, Lumumballe täytyi löytää tiukemmin vartioitu paikka. Belgialaiset ehdottivat hänen siirtoaan Katangaan, jossa hänen vanha vihollisensa Moise Tshombe johti Kongosta Belgian tuella irrottautunutta maakuntaa. Myöhemmin asiaa tutkinut belgialainen työryhmä tuli seuraaviin johtopäätöksiin: Belgia halusi Lumumban vangittavaksi; heitä ei huolettanut Lumumban koskemattomuus tai hyvinvointi; belgialaisille oli kerrottu yksiselitteisesti, että Lumumba oli hengenvaarassa, jos hänet siirrettäisiin Katangaan, mutta he eivät tehneet asian hyväksi mitään.


title: Patrice Lumumba

text: 17. tammikuuta 1961 tapahtuneella lennolla Elizabethvilleen Lumumbaa pahoinpideltiin edelleen. Hänet luovutettiin katangalaisille sotilaille, joita johti belgialainen komentaja, ja suljettiin Villa Brouween. Häntä hakattiin jatkuvasti, mihin ottivat osaa sekä belgialaiset että katangalaiset sotilaat. Samaan aikaan Moise Tshombe ja hänen hallintonsa miettivät, mitä tehdä Lumumballe.


title: Patrice Lumumba

text: Jo samana iltana Lumumba kuljetettiin eräiden muiden vankien saattueessa viidakkoon. Saattue pysähtyi suuren puun juurelle, jossa oli kolme teloitusryhmää valmiina. Belgialainen työryhmä tuli johtopäätökseen, että teloituksen suorittivat katangalaiset, mutta belgialaiset olivat läsnä. Lumumba ja kaksi muuta kohtalotoveria Kongon hallituksesta, Mpolo ja Okito, asetettiin suuren puun eteen. Nämä kaksi kumppania surmattiin, koska heistä olisi ollut Lumumban mahdollisiksi seuraajiksi kiistämään Mobutun, Kasavubun ja Belgian tekemä vallanjakosopimus. Katangan presidentti Tshombe, kaksi hänen ministeriään ja neljä belgialaista upseeria olivat paikalla teloituksessa, jossa uhrit surmattiin yksitellen. Lumumban ruumis haudattiin teloituspaikan lähettyville. Belgialaisen tutkimuskomission raportin mukaan teloitus tapahtui suurella varmuudella 17. tammikuuta 1961 kello 19:40-19:43 välisenä aikana.


title: Patrice Lumumba

text: Kolmeen viikkoon asiasta ei puhuttu mitään – vaikkakin huhut kiersivät nopeasti kaikkialle. Kun Lumumban kuolemasta sitten kerrottiin virallisesti Katangan radiossa, totuutta oli vääristelty siten, että Lumumban olivat muka murhanneet raivostuneet talonpojat hänen paettuaan virka-asunnostaan. Teloituksen jälkeen belgialaiset kaivoivat Lumumban ruumiin ylös haudastaan ja liuottivat hänen jäännöksensä rikkihapossa. Vain muutama hammas ja kallonpalanen, jotka otettiin talteen muistoksi tapahtumasta, jäivät jäljelle Kongon pääministeristä.


title: Patrice Lumumba

text: Myöhemmin vuonna 1966 Mobutu, joka oli suoranaisesti vastuussa Lumumban surmaamisesta, palautti kilpailijansa maineen Kongon itsenäisyystaistelun sankarina ja marttyyrinä. Lumumban hahmo valjastettiin mobutulaisen propagandakoneiston käyttöön luomaan Kongoon illuusio afrikkalaisesta itsehallinnosta, vaikka tosiasiallisesti Mobutu pysyi vallassa etupäässä lännen tuella. Myös Mobutun seuraajat ovat jatkaneet myytin rakentamista: Joseph Kabila pystytti murhatulle pääministerille patsaan Kinshasan lentokentälle johtavan tien varrelle, joka sekin on nimetty Boulevard Lumumbaksi.


title: Patrice Lumumba

text: Vuodesta 1992 alkaen Lumumban perustaman liikkeen perintöön tukeutuvaa puoluetta MNC-L () on johtanut edesmenneen pääministerin poika François Lumumba. Heinäkuussa 2006 maassa pidettiin ensimmäiset vapaat vaalit sitten vuoden 1960. Patrice Lumumban nuorin poika, Patrice-Guy, joka syntyi puoli vuotta isänsä kuoleman jälkeen, oli sitoutumaton ehdokas vuoden 2006 presidentinvaaleissa, mutta hänen kannatuksensa oli 0,42 prosenttia kokonaisäänimäärästä .


title: Patrice Lumumba

text: Moskovassa 1960 perustettu "Kansojen ystävyyden yliopisto" (RUDN) nimettiin Patrice Lumumban yliopistoksi pian Lumumban kuoleman jälkeen 1961 , mutta vuoden 1991 jälkeen yliopisto on jälleen kantanut alkuperäistä nimeään .


title: P/E-luku

text: P/E () eli voittokerroin on tunnusluku, joka ilmaisee osakeyhtiön hinnan ja tuloksen suhdetta. P/E-tunnusluku käsitetään usein niin, että kuinka monta vuotta kestää, että yritys tuottaa voittoa siihen sijoitetun rahan verran. P viittaa tarkasteluhetken osakkeen hintaan, mutta E:tä käytetään vaihtelevasti. Osa käyttää E:nä edellisen tilikauden osakekohtaista tulosta, osa käyttää edellisten neljän neljänneksen osakekohtaista tulosta ja osa käyttää ennustettua tulevan tilikauden osakekohtaista tulosta. Osa puhdistaa E:stä kertaluontoiset erät.


title: P/E-luku

text: Yleisesti ottaen tasaista tulosta tekevillä yrityksillä on perinteisesti matalampi P/E-luku ja kasvuyhtiöillä korkeampi, koska niillä E:n arvellaan tulevaisuudessa nousevan.


title: P/E-luku

text: P/E luku lasketaan jakamalla osakkeen hinta osakekohtaisella tuloksella (Osakekurssi/Osakekohtainen tulos). Samaan päästään myös, jos jaetaan koko yrityksen arvo (mcap = market capitalization) koko yrityksen (netto-)tuloksella.


title: P/E-luku

text: P/E-luvut antavat osviittaa lähinnä siitä, mihin markkinoilla uskotaan. P/E-luvun käyttö osakkeiden hintaa arvioitaessa on ongelmallinen - etenkin koska yhtiöt tekevät vain harvoin tasaista tulosta vuodesta toiseen. Alhainen p/e voi johtua halvan hinnan sijaan siitä, etteivät markkinat usko yhtiön tulevaisuuteen. Toisaalta kasvuyhtiöissä korkea p/e voi olla hyvinkin perusteltu, sillä silloin yhtiön arvo perustuu tulevien vuosien tuotto-odotuksiin. Nyrkkisääntönä on että p/e:tä kannattaa käyttää vain vertailtaessa saman toimialan yhtiöitä keskenään. Lisäksi p/e luku ei kerro mitään yhtiön taseesta (esim. velkaantuneisuudesta tai vakavaraisuudesta).


title: P/E-luku

text: Tunnuslukua voi käyttää kohtalaisen hyvin koko osakemarkkinoiden tulevien tuottojen ennustamiseen. Jos markkinoiden p/e on korkealla, se ennustaa alhaisia osaketuottoja (osakemarkkinoiden yliarvostus). Hyvää sijoituskohdetta etsittäessä parempi onkin seurata yrityksen osinkotuottoa, sillä se on historian valossa selittänyt suurimman osan sijoituskohteen tuotosta (prof. Hannu Kahra Taloustaitolehti 11/2010)


title: P/E-luku

text: Alhaisen P/E-luvun osakkeita kutsutaan toisinaan nimellä arvo-osake ja korkean P/E:n osakkeita vastaavasti nimellä kasvuosake.


title: Alonzo Church

text: Alonzo Church (14. kesäkuuta 1903 – 11. elokuuta 1995) oli yhdysvaltalainen matemaatikko ja loogikko, joka on teoreettisen tietojenkäsittelytieteen perustajia. Hän valmistui Princetonin yliopistosta vuonna 1924 ja väitteli tohtoriksi vuonna 1927. Tämän jälkeen hän jatkoi opintojaan Göttingenin yliopistossa, sekä opetti Princetonissa (1929–1967) ja Kalifornian yliopistossa Los Angelesissa (1967–1990).


title: Alonzo Church

text: Church tunnetaan ennen kaikkea Churchin–Turingin teesistä ja lambdakalkyylin kehittämisestä.


title: Piccatta

text: Piccatta tai piccata on italialainen parmesaanijuustolla kuorrutettu liharuoka, joka tarjoillaan perinteisesti viinin ja päärynöiden kera. Piccatta soveltuu myös jälkiruoaksi, kun siihen lisätään kanelilla maustettuja omenoita.


title: Mineralnyje Vody

text: Mineralnyje Vody () on kylpyläkaupunki Stavropolin aluepiirissä Venäjällä. Se sijaitsee Kumajoen ja Rostov-na-Donun ja Bakun välisen rautatien risteyksessä.


title: Mineralnyje Vody

text: Kaupungin asukasluku on 76 728 (2010). Kaupunki on noin 140 000 asukkaan Mineralnyje Vodyn piirin hallinnollinen keskus, ja muodostaa suurimman piiriin siihen kuuluvan kaupunkiasutuksen.


title: Mineralnyje Vody

text: Mineralnyje Vodyssa on useita mineraalivesilähteitä Kaukasuksen pohjoisjuurilla. Kaupungin lentokenttä (MRV) palvelee myös muita Kaukasian lomakohteita.


title: Sichuanin isopandan rauhoitusalueet

text: Sichuanin isopandan rauhoitusalueet () sijaitsevat Sichuanin maakunnassa, Kiinassa. Niissä elää yli 30 prosenttia maailman isopandoista. Alue on laajuudeltaan 924 500 hehtaaria ja käsittää seitsemän luonnonsuojelualuetta ja yhdeksän maisemapuistoa Quinglain ja Jiajin vuoristoissa. Isopandan lisäksi rauhoitusalue on myös harvinaisten kultapandan, lumileopardin ja puuleopardin suojapaikka. Alue on kasvistoltaan yksi maailman monimuotoisimmasta sademetsien ulkopuolella.


title: Sichuanin isopandan rauhoitusalueet

text: Sichuanin isopandan rauhoitusalueet otettiin Unescon maailmanperintöluetteloon vuonna 2006.


title: Samuel Taylor Coleridge

text: Samuel Taylor Coleridge (21. lokakuuta 1772 Ottery St. Mary, Devon, Englanti – 25. heinäkuuta 1834 Highgate, Englanti) oli englantilainen runoilija, kirjallisuuskriitikko ja filosofi, joka oli ystävänsä William Wordsworthin kanssa yksi englantilaisen romantiikan perustajia. Lisäksi hän oli yksi niin kutsutuista Englannin järvialueen runoilijoista. Hänet tunnetaan parhaiten runoistaan "Kublai-kaani" sekä "Vanhan merimiehen tarina" ("The Rime of the Ancient Mariner") sekä merkittävimmästä proosateoksestaan "Biographia Literaria".


title: Yinxu

text: Yinxu () on Shang-dynastian muinainen pääkaupunki. Sen jäänteitä on löydetty sijaitsi Henanin maakunnasta, nykyisen Anyangin prefektuuritason kaupungin alueelta, esimerkiksi aivan kaupungin pohjoispuolelta Xiaotunin kylän alueelta. Yinxu toimi Kiinan pääkaupunkina 1500-luvulta eaa. aina 1200-luvulle eaa. Rauniot keksittiin vasta 1900-luvulla oraakkeliluiden löydön ansiosta. Yinxu sisällytettiin maailmanperintöluetteloon vuonna 2006.


title: Yinxu

text: Oraakkeliluista on löydetty yli 5 000 yksittäistä kiinalaista kirjoitusmerkkiä, joista noin 1 700 on luettavasti tunnistettu. Tämä ns. oraakkelinluukirjoitus on vanhin löydetty esimerkki kiinalaisista kirjoitusmerkeistä.


title: Yinxu

text: Vuonna 1976 arkeologit löysivät lähistöltä ryöstämättömän haudan, joka kuului Fu Haolle, kuningas Wu Dingin vaimolle. Haudassa oli noin 2 000 esinettä, mm. 468 pronssiastiaa, 750 jade-esinettä, 560 luuta ja yli 110 (jalo)kiveä tai puolijalokiveä.


title: Lorenzo de’ Medici

text: Lorenzo de’ Medici (1. tammikuuta 1449 Firenze – 9. huhtikuuta 1492 Careggi) oli italialainen valtiomies ja Firenzen tasavallan johtaja renessanssin kultakaudella. Hän kuului Medicien sukuun ja oli aikansa mahtihenkilöitä. Hänet tunnettiin myös merkittävänä taiteen tukijana.


title: Lorenzo de’ Medici

text: Lorenzon isoisä Cosimo de’ Medici ja isä Piero de’ Medici olivat Firenzen hallitsijoita ja mahtimiehiä. Lorenzolla oli pikkuveli Giuliano ja kolme siskoa. Medicien palatsissa kasvanutta Lorenzoa alettiin valmistaa tulevaan asemaansa lähettämällä häntä jo viisitoistavuotiaana vierailumatkoille Italian muiden valtioiden hoveihin. Hänet valittiin Firenzen sadan neuvostoon 17-vuotiaana, ja hän alkoi toimia isänsä edustajana. Lorenzo avioitui roomalaisen Clarice Orsinin kanssa 1469 poliittisista syistä, sillä Orsinin suku oli hyvin vaikutusvaltainen Kirkkovaltiossa. Isä Pieron kuoleman jälkeen Lorenzosta tuli 20-vuotiaana Firenzen johtaja.


title: Lorenzo de’ Medici

text: Lorenzon ensimmäisinä hallitsijanvuosina Firenzessä vallitsi rauha ja Medicien suhteet Kirkkovaltioon olivat hyvät. Medicit jatkoivat paavin rahoittajina. Paavi Sixtus IV halusi kuitenkin ostaa Imolan kaupungin läheltä Firenzen tasavallan rajaa. Lorenzo kieltäytyi antamasta paaville tähän lainaa, joten paavi haki lainan Medicien kilpailijoilta Pazzi-suvulta. Paavi myös naitti veljenpoikansa Urbinon herttuan vanhimmalle tyttärelle, mikä loukkasi Medici-sukua. Medicit ja paavinvalta olivat ajautuneet vihanpitoon, mutta avointa sotaa ei syttynyt. Pazzit johtivat salajuonta Lorenzon murhaamiseksi. Huhtikuussa 1478 kaksi pappia surmasivat Lorenzon veljen Giulianon ja haavoittivat Lorenzoa Firenzen tuomiokirkossa. Salajuonen epäonnistuttua Lorenzon surmaamisessa useimmat salaliittolaiset, kuten arkkipiispa, teloitettiin, yhteensä yli 70 ihmistä hirtettiin ja Pazzien omaisuus takavarikoitiin. Tapahtuman jälkeen paavi julisti koko Medici-suvun kirkon ulkopuolelle. Medicit olivat kuitenkin samalla Firenzessä poliittisesti vahvempia kuin koskaan ja kansan parissa hyvin suosittuja. Paavi liittoutui Napolin kuninkaan kanssa ja julisti Firenzelle sodan. Vihamielisyydet lopetettiin kuitenkin pian Lorenzon käytyä Napolissa neuvottelemassa.


title: Lorenzo de’ Medici

text: Murhayritykset Lorenzoa vastaan jatkuivat, mutta ne onnistuttiin ehkäisemään ajoissa. Vaikka Lorenzon asema Firenzessä oli vahva, kaupungin talous oli lähes konkurssitilassa. Medicien pankin Lontoon haarakonttori oli mennyt vararikkoon, ja myös Brugge ja Milano olivat kaatuneet. Firenzen hallintojärjestelmä uudistettiinkin 1480 alkaen. Lorenzosta tuli yksi kaupungin ”seitsemäntoista uudistajan” ryhmästä, ja näin hänen asemastaan tuli aiempaa anonyymimpi ja ”laillisempi”. Vuonna 1487 Lorenzo naitti nuoren tyttärensä Maddalenan uuden paavin Innocentius VIII:n pojalle yhteistyön merkiksi. Lorenzo kasvatti valtaansa myös Napolissa solmimalla liiton kuninkaan kanssa.


title: Lorenzo de’ Medici

text: Lorenzo sairasti kihtiä, ja hänen tilansa heikkeni vuoden 1492 aikana nopeasti. Hän kuoli huhtikuussa 1492, ja hänet haudattiin suvun kappeliin San Lorenzon kirkkoon.


title: Lorenzo de’ Medici

text: Lorenzolla oli yhteensä kymmenen lasta, joista kuusi eli aikuisiksi. Pieron (1471–1503) pojantyttärestä Caterinasta tuli Ranskan kuningatar, Henrik II:n puoliso. Giovannista (1475–1521) tuli paavi Leo X. Giuliano (1478–1516) oli Nemoursin herttua. Lucrezian (1470–1533) tyttärenpoika oli Cosimo I, Toscanan suurherttua. Muut tyttäret olivat Maddalena (1473–1519) ja Contessina (1476–1513).


title: Lorenzo de’ Medici

text: Medicit tunnettiin taiteiden tukijoina, ja Lorenzo oli itsekin arvostettu runoilija. Lorenzolla oli puutarha, jonne hän oli kerännyt arvokkaan kokoelman antiikinaikaisia esineitä. Taiteilijaelämäkerturi Giorgio Vasarin mukaan Lorenzo perusti puutarhaansa kuvanveistokoulun, jonka oppilaista yksi oli Michelangelo. Michelangelo pääsi myös asumaan Medicien palatsiin, ja Lorenzo antoi hänelle kuukausirahan ja täyden ylläpidon. Medicien hovissa kaupungin lupaava nuori taiteilijapolvi pääsi tutustumaan kuvanveistoon, Italian tunnetuimpiin oppineisiin ja Firenzen taiteellisen perintöön. Lorenzon tukemiin taiteilijoihin kuuluivat Michelangelon lisäksi Giuliano da Sangallo, Sandro Botticelli, Andrea del Verrocchio ja Leonardo da Vinci.


title: Lorenzo de’ Medici

text: Aikakauden rikkaat firenzeläiset eivät käyttäneet rahaa taiteen tukemiseen pelkästään itsensä taiteen vuoksi, vaan he näkivät tukemisen ja anteliaisuuden olevan keino palvella yhteisöään ja sitä kautta Jumalaa sekä jättää itsestään muisto tuleville sukupolville. Lorenzo laski, että hänen perheensä oli käyttänyt vuosien 1434-1471 välisenä aikana 663 755 florinttia hyväntekeväisyyteen, rakennusprojekteihin ja veroihin. Nykyrahassa summa vastaa yli 400 miljoonaa euroa. Hän kirjoitti:


title: United Democratic Front

text: UDF eli () oli eräs tärkeimmin apartheidin vastaisista järjestöistä 1980-luvulla. Siihen kuului aluksi noin 400 opiskelijajärjestöä, ammattiliittoa, kirkkoa ja muita järjestöjä, jotka perustivat yhteisen liikkeen vuonna 1983 alun perin vastustaakseen Pieter Willem Bothan ajamaa perustuslakiuudistusta. Vuonna 1987 UDF:n jäseninä oli jo 700 järjestöä. Järjestön jäsenmäärä oli noin 3 miljoonaa ja sen tunnuslauseena oli "UDF yhdistää, apartheid erottaa". UDF:n otti toimintansa perustaksi Vapauden peruskirjan ja muodosti siten läheisen suhteen maanpaossa olleeseen ANC:hen. UDF vaati muun muassa ANC:n vangittujen johtajien vapauttamista, mutta ei osallistunut ANC:n aseelliseen vastarintaan.


title: Puuhapuisto Veijari

text: Puuhapuisto Veijari on Saarijärven Kolkanlahdessa sijaitseva seikkailupuisto. Se tunnettiin ennen nimellä Saarijärven Vesieläinpuisto.


title: Puuhapuisto Veijari

text: Puisto avattiin vuonna 1988. Alueen suunnittelusta vastasi saarijärveläinen arkkitehti Jouko Berg. Nimi muutettiin joitakin vuosia sitten Puuhapuisto Veijariksi. Kohteen omistaa Saarijärven Vesieläinpuisto Oy, joka on lähes kokonaisuudessaan Saarijärven kaupungin omistama osakeyhtiö. Alueen rakennukset ja liiketoiminnot on vuokrattu Kurun Lomasaari Oy:lle, jonka toiminnasta vastaavat Elina ja Sami Krook.


title: Puuhapuisto Veijari

text: Matkailukohde rakennettiin alueella olevan Kappelilammen ympärille. Paikallinen eläinlääkäri Veikko Ikkala käynnisti siinä 1960-luvun keskivaiheilla lohen kasvatus- ja myyntitoiminnan. Hän myös kokeili alueella porojen kasvatusta, mikä ei onnistunut paikallisissa olosuhteissa. Nykyisen puiston vesialueet on laajennettu muokkaamalla alkuperäisen puron ympäristöä. Alueen Tenavapihan keskellä sijaitseva ns. Punainen tupa on alun perin eläinlääkäri Ikkalan rakentama asuintalo.


title: Puuhapuisto Veijari

text: Puuhapuisto Veijarin ollessa auki kesällä siellä voi käydä katsomassa erilaisia eläimiä, kuten lampaita ja jäniksiä. Puuhapuisto Veijarissa on myös Akvaario, jossa on useita kalalajeja, sekä Eläintalo jossa asustelee lähinnä matelijoita. Puuhapuistosta löytyy myös Pieneläintalo, jossa asustelee muun muassa jäniksiä ja jyrsijöitä.


title: Puuhapuisto Veijari

text: Puuhapuistoa voisi kuvailla Saarijärven "omatoimihuvipuistoksi". Siellä on monenlaisia ulkoilma-aktiviteetteja, kuten uimaranta ja kanootteja, sekä useampi pomppulinna ja rinnepompputalo.


title: Robert Sobukwe

text: Robert Mangaliso Sobukwe (5. joulukuuta 1924 – 27. helmikuuta 1978) oli eteläafrikkalainen poliitikko, joka perusti Pan Africanist Congress -puolueen. Sobukwe oli aluksi ANC:n jäsen, mutta hän erosi järjestöstä vuonna 1957 afrikkalaisnationalistien näkymystensä vuoksi. Sobukwe valittiin vasta perustetun PAC:n ensimmäiseksi puheenjohtajaksi vuonna 1959. Vuonna 1960 Sobukwe pidätettiin passilakien vastaisen mielenosoituksen johdosta ja tuomittiin kolmeksi vuodeksi vankeuteen. Rangaistuksen täytyttyä Sobukwe pidätettiin välittömästi uudelleen uuden lain perusteella, joka antoi poliisiille valtuuden pitää ketä tahansa pidätettynä 180 päivää kerrallaan ilman syytettä tai oikeutta tavata lakimiestä. Hänet pidettiin vangittuna lain perusteella seuraavan kuuden vuoden ajan. Vapauduttuaan vuonna 1969 hänet lähetettiin maan sisäiseen maanpakoon Kimberleyhin, jossa menehtyi vuonna 1978 keukosyöpään.


title: Järvikylä

text: Järvikylä tarkoittaa seuraavia maantieteellisiä paikkoja:


title: Thaye Dorje

text: Trinley Thaye Dorje (s. 6. toukokuuta, 1983 Lhasa, Tiibet´) on monien seuraajiensa tunnustama 17. karmapa ja johtaa Karma Kagyu -koulukuntaa, joka on yksi Tiibetin buddhalaisuuden neljästä pääkoulukunnasta.


title: Thaye Dorje

text: Trinlay Thaye Dorje syntyi Mipham Rinpochen ja Dechen Wangmon pojaksi. Mipham Rinpoche on eräs Nyingmapa-linjan tärkeä lama ja Dechen Wangmo on Lingin kuningas Gesarista periytyvän aatelisen perheen tytär. Poika alkoi 1½-vuotiaana kertoa ihmisille olevansa Karmapa. (17. Karmapan tunnistuksesta on erimielisyyksiä. Katso Karmapa-konflikti)


title: Thaye Dorje

text: Maaliskuussa 1994, Thaye Dorje ja hänen perheensä pakenivat Tiibetistä Nepaliin ja sitten Intiaan, jossa Shamar Rinpoche tunnisti hänet virallisesti 17. Karmapaksi.


title: Thaye Dorje

text: Seuraavaksi Thaye Dorje aloitti intensiivisen monastisen koulutuksen. Hän sai harjoitusta ja välityksiä buddhalaiseen filosofiaan ja harjoituksiin eräiltä parhaimmilta eläviltä tiibetiläisen ja intialaisen buddhalaisuuden oppineilta ja mestareilta. Hänen opettajiinsa on kuulunut 14. Shamar Rinpoche, professori Sempa Dorje ja Khenpo Chödrak Tenphel. Sen jälkeen 14. Shamarpa julisti Thaye Dorjen Vidhyaharaksi (tiedon haltijaksi) joulukuussa 2003 Karmapa International Buddhist Institutessa.


title: Thaye Dorje

text: Perinteisen buddhalaisen koulutuksen lisäksi Thaye Dorje on saanut länsimaista koulutusta englantilaisilta ja australialaisilta opettajilta ja intensiivisen johdatuksen länsimaiseen filosofiaan Washingtonin ja Leen yliopiston professorilta Harrison Pembertonilta Yhdysvalloissa.


title: Thaye Dorje

text: Thaye Dorje asuu nykyisin Kalimpongissa Intiassa, jossa hän jatkaa perusteellista perinteistä koulutusta, joka vaaditaan Karmapa-tittelin haltijalta. 17. toukokuuta 2006 Thaye Dorje nimitettiin virallisesti 16. Karmapan, Ranjung Rigpe Dorjen, lailliseksi ja hallinnolliseksi perijäksi, ja hän voi siten käyttää Rumtekin luostaria Sikkimissä. Koska poliittinen ilmapiiri on edelleen epävakaa, keskuspaikka pysyy toistaiseksi Intiassa.


title: Thaye Dorje

text: Thaye Dorje kävi Helsingissä 11.-13. heinäkuuta 2007. Hän tapasi Helsingin kaupunginjohtajan ja opetusministeriön edustajia sekä paikallisia buddhalaisia.


title: Kekomuurahaiset

text: Kekomuurahaiset ("Formica (Formica)" tai "Formica (Formica s. str.)") on "Formica" -suvun alasuku, johon kuuluu Suomessa kuusi kekoja rakentavaa muurahaislajia: tupsukekomuurahainen, karvakekomuurahainen, kaljukekomuurahainen, niittymuurahainen, punakekomuurahainen ja kantomuurahainen. Kantomuurahaista ei aina lueta kekomuurahaisten joukkoon. Joissakin julkaisuissa myös mustapäämuurahainen luetaan "Formica s. str." -alasukuun.


title: Kekomuurahaiset

text:
Lajien erottamainen toisistaan on usein hankalaa.
Alasukua "Formica(Formica)" käytetään lähinnä Euroopassa tai palearktisella alueella.


title: Kumma Heppu & Lopunajan Voidellut

text: Kumma Heppu & Lopunajan Voidellut on suomalainen uuden aallon folkrock -yhtye. Se perustettiin Kajaanissa vuonna 1980 mutta asettui sittemmin Tampereelle. Ari Närhi on yhtyeen laulaja ja lauluntekijä. Viulisti Pirkko "Pike" Kontkanen on toinen yhtyeen kaikilla albumeilla vaikuttanut soittaja.


title: Kumma Heppu & Lopunajan Voidellut

text: Yhtye sai nimensä kristillisen postimyyntiluettelon mainoksista, joissa kaupattiin saarnakasetteja nimeltä ”Kumma Heppu” ja ”Lopunajan Voidellut”. Alkuperäisessä kokoonpanossa soittivat Ari Närhen lisäksi kitaristi Jukka Lappalainen ja rumpali Mikko Lappalainen. Jukka Lappalainen siirtyi bassokitaraan, kun kitaristiksi saatiin elokuussa 1980 Mika Jankko. Johanna-levy-yhtiölle lähetetty demonauha kulkeutui Raine Salon kautta Atte Blomille, joka kutsui yhtyeen levyttämään. Tuloksena oli kevään 1981 single ”Ontto mies autiomaassa” / ”Esmeralda”, joka sai television "Levyraadissa" Klaus Järviseltä kärkeviä kommentteja.


title: Kumma Heppu & Lopunajan Voidellut

text: Finnvox-studiolla viidessä päivässä äänitetty esikoisalbumi esitteli sittemmin yhtyeen toisena kantavana voimana pysyneen viulisti Pirkko Kontkasen, ja yhdellä raidalla soitti myös hänen trumpetistiveljensä Markku. Hyvän vastaanoton saaneen albumin suosituimmaksi kappaleeksi muodostui ”Meritähti”. Levyn myötä yhtyeelle kertyi vuoden 1982 aikana noin 70 keikkaa muun muassa kevään 1982 Rauhanjunassa ja Yleisradion Härmärock-konsertissa. Jo edellisenä vuonna KH&LV oli tehnyt kiertueen kolmen muun Johannalle levyttäneen yhtyeen kanssa. "Helsingin Sanomien" Markku Fagerlund piti Kummaa Heppua vuoden 1981 kiinnostavimpiin tulokkaisiin kuuluvana. Hänestä yhtye kuulosti keikoilla jokseenkin samalta kuin esikoisalbumillaan, ja erottui muista yhtyeistä kohtuullisen äänenvoimakkuutensa ansiosta. Kappaleiden yhteisinä nimittäjinä hän piti koskettavaa läheisyyttä, kuvitteellisesti liikkuvia tekstejä ja pelkistettyä toteutusta.


title: Kumma Heppu & Lopunajan Voidellut

text: Keväällä 1982 julkaistiin single ”Minä ja hän” / ”Kuvat”, jonka tuotti Jyrki Siukonen ja äänitti Måns Groundstroem. Singlen A-puoli sai varsin paljon radiosoittoa Yleisradiossa. Toisen albumin "Taivas ja maa" tuottajaksi saatiin Pedro Hietanen, ja sillä yhtyeen kokoonpano on hieman alkuperäisestä muuttunut, kun Mikko Lappalaisen tilalle rumpuihin oli tullut Jari Kivelä Vaaralliset lelut -yhtyeestä. Levy julkaistiin loppuvuodesta 1982 ja sai hyviä arvioita, mutta myynti jäi vähäiseksi.


title: Kumma Heppu & Lopunajan Voidellut

text: Vuoden 1983 lopulla äänitettiin single, jonka A-puolella oli suomennos Neil Youngin kappaleesta ”Don’t Cry No Tears” ja B-puolella Ari Närhen ”Syyskuu”, jolla soitti myös Pedro Hietanen. Kolmanneksi albumiksi tarkoitettu materiaali miksattiin Hietasen johdolla valmiiksi keväällä 1984, mutta levyn julkaisu estyi Johannan konkurssin takia. Tämän jälkeen yhtye piti taukoa 1980-luvun keskivaiheen yli yhtyeen jäsenten turhautumisen ja eri paikkakunnilla asumisen takia.


title: Kumma Heppu & Lopunajan Voidellut

text: Yhtye palasi vuoden 1987 albumilla "Murheellisen hahmon ritari", jota seurasi vuotta myöhemmin albumi "Oranssi". Levy-yhtiönä oli nyt Tapio Korjuksen Rockadillo Records. "Oranssi" ja sitä seurannut "Kunnon ihmiset" (1991) tehtiin ilman varsinaista tuottajaa. "Kunnon ihmisten" jälkeen yhtyeen toiminta oli tauolla läpi 1990-luvun, kunnes se kokoontui uudestaan joulukuussa 2000 tekemään vuonna 2002 julkaistua albumia "Mennyt maailma". Vuosituhannen vaihteen jälkeen yhtye on myös esiintynyt harvakseltaan lähinnä Tampereella.


title: Kumma Heppu & Lopunajan Voidellut

text: Vuonna 2008 "Soundi"-lehden Pertti Ojala piti "Japaniin"-albumin arvostelussa Ari Närheä Timo Kiiskisen ohella Suomen ”vangitsevimpiin” kuuluvana lauluntekijänä.


title: Naamankylä

text: Naamankylä on kylä Naamanjoen varrella Utajärven kunnassa Pohjois-Pohjanmaalla.


title: Naamankylä

text: Naamankylä sijaitsee parinkymmenen kilometrin päässä kunnan keskustaajamasta itään, yhdystie 8300:lta risteävän Naamantien varrella. Perimätiedon mukaan kylä on syntynyt isonvihan aikaan, kun venäläisiä ryöstäjiä pakoon lähteneet perheet rakensivat alueelle piilopirtit. Naamankylältä pääsee myös itään, Järvikylältä Otermalle päin menevää metsäautotietä myöten, joka yhtyy seututie 800:een Kaihlalahdessa. Pohjoiseen päin on sen sijaan suuri Säippäsuon-Kivisuon soidensuojelualue Kortejärvestä länteen, samoin kuin etelään Tolkansuon soidensuojelualue Kutujoesta länteen.


title: Naamankylä

text: 30. joulukuuta 1938 kylälle päätettiin rakentaa oma koulurakennus, mutta talvisota keskeytti rakennustyöt. Ennen koulurakennuksen valmistumista, vuosina 1939–1947, koulu toimi tarkoitusta varten vuokratussa Ahosen pirtissä. Uusi koulurakennus paloi 26. marraskuuta 1960, ja sen tilalle rakennettiin toinen koulurakennus 1961–1962. Vuonna 1976 Naaman koulu lakkautettiin ja kylä liitettiin kirkonkylän koulupiiriin. Nykyisin kylän harvahko asutus on keskittynyt lähes yksinomaan jokivarteen, Alakylän, Korvenkylän, Naamankylän ja Järvikylän alueille, samoin kuin kesämökkiasutus.


title: Naamankylä

text: Naamalla toimii kyläyhdistys Naaman kyläseura ry. Kylälle on rakennettu talkoilla oma kylätalo, Mäntyrinne, joka valmistui ensimmäisen kerran 1992 ja rakennettiin tulipalon jälkeen uudelleen.


title: Naamankylä

text: Kylän lähettyvillä on useita turvetuotantoalueita kuten Korteperänsuo, Kapustasuo ja Niskansuo.


title: Cutty Sark

text: Cutty Sark on maailman tunnetuimpia purjelaivoja. Sen rakennutti Hercules Lintonin suunnitelmien mukaan lontoolainen John Willis, joka halusi rakentaa maailman nopeimman teenkuljetusaluksen. Kolmimastoinen, 85 metriä pitkä klipperi kastettiin vuonna 1869 "Cutty Sarkiksi". Nimensä se on saanut skotlantilaisen kansansadun mukaan. Nimi tarkoittaa lyhyttä alushametta tai tulkinnasta riippuen yöasua.


title: Cutty Sark

text: Cutty Sarkin rakennutti John ”Jock” Willis johtamalleen yritykselle Willis & Sons. Hän halusi yhtiölleen merien nopeimman aluksen voittaakseen vuosittaisen kilpailun siitä, kuka tuo Englantiin ensimmäisenä uuden satokauden teetä Kiinasta.


title: Cutty Sark

text: Laivan suunnitteli Hercules Linton, joka oli Skotlantilaisen yrityksen Scott & Linton kumppani Dumbartonissa. Hän loi laivan rungolle uudenlaisen muodon, joka oli aiempia vahvempi. Cutty Sarkiin voitiin laitaa enemmän purjepinta-alaa ja sen nopeutta saatiin lisättyä.


title: Cutty Sark

text:
Scott & Linton ei ollut kuitenkaan koskaan rakentanut näin suurta laivaa, ja se joutuikin taloudellisiin vaikeuksiin, ja ennen laivan valmistumista se ajautui konkurssiin. Laivan sisustuksen viimeisteli William Denny & Brothers. Cutty Sark hinattiin tämän jälkeen Greenockiin, missä laivaan asennettiin mastot ja takilat. Valmistuttuaan Cutty Sark saatettiin Lontooseen, mistä se sai ensimmäisen lastinsa Kiinaan vuonna 1870.
Vuosina 1870–1877 "Cutty Sark" teki kahdeksan teentuontimatkaa Kiinasta. Suezin kanavan ja höyrylaivojen aikakaudella teen kuljettaminen purjealuksilla ei ollut enää kannattavaa, ja niinpä "Cutty Sark" joutui pian ottamaan muutakin lastia ympäri maailman.


title: Cutty Sark

text: Kuolemattoman maineensa "Cutty Sark" hankki vuonna 1889, kun se villalastissa ohitti höyrylaiva "Britannian". Alus oli nopeimpia koskaan rakennettuja klippereitä. Se purjehti parhaimmillaan vuorokaudessa 360 meripeninkulmaa (666 km, 27,75 km/h).


title: Cutty Sark

text: Vuosina 1895–1922 "Cutty Sark" oli portugalilaisomistuksessa ja sai uudeksi nimekseen ensin "Ferreira" sekä myöhemmin "Maria do Amparo". Vuonna 1923 laiva ostettiin takaisin Englantiin.


title: Cutty Sark

text: "Cutty Sark" ehti toimia koululaivana pitkään ennen kuin se siirrettiin vuonna 1954 Greenwichiin kuivatelakalle. Vuodesta 1957 se on toiminut museona Greenwichissa Thames-joen liepeillä lähellä merimuseota.


title: Cutty Sark

text: Laivan omistaja John Willis oli skotlantilainen, joten hän haki myös laivan keulakuvan inspiraation Skotlannin kansallisrunoilijalta Robert Burnsilä. Burnsin runossa "Tam o’Shanter" (1791) esiintyy noita Nannie Dee. Runossa vähäpukeinen Nannie tanssii noitakarkeloissa paholaisen seurassa. Humalainen maanviljelijä tirkistelee tanssia piilostaan. Hän innostuu näkemästään niin paljon, että hän alkaa huutaa ääneen. Noidat huomaavat tirkistelijän ja lähtevät ajamaan miestä takaa, joka pakenee ratsullaan. Nannie Dee on niin nopea, että on vähällä tavoittaa miehen. Nannie saa kuitenkin kiinni laukkaavan hevosen hännästä, joka irtoaa hänen käteensä. Tämä nopea noita sopi keulakuvaksi yhdelle aikansa nopeimmalle teeklipperille. Keulakuvassa yöasussa oleva Nannie Dee pitää kädessään irronnutta hevosen häntää. Nimi "Cutty Sark" viittaa noidan yllä olleeseen yöasuun.


title: Cutty Sark

text: "Cutty Sark" syttyi palamaan aamuyöllä 21. toukokuuta 2007. Palo saatiin taltutetuksi, mutta laiva kärsi vakavia vaurioita. Alus oli parhaillaan telakalla, jossa sen mittava 25 miljoonan punnan kunnostaminen aloitettiin marraskuussa 2006.


title: Cutty Sark

text: Vaikka tuho näytti aluksi todelta pahalta, oli siinä mukana kuitenkin myös hieman onnea. Laivan kunnostamistyöt olivat edenneet jo pitkälle, jonka takia siitä oli purettu ja varastoitu muualle alkuperäiset mastot ja suuret määrät muuta puutavaraa. Kunnostustyöt kuitenkin viivästyivät tulipalon vuosi puolitoista vuotta ja se aiheutti 10 miljoonan punnan lisälaskun. Kunnostetun laivan avasi käyttöön kuningatar Elisabeth II vuonna 2012.


title: Naisasialiitto Unioni

text: Naisasialiitto Unioni ry – Kvinnosaksförbundet Unionen rf (ent. Unioni Naisasialiitto Suomessa ry – Unionen Kvinnosaksförbund i Finland rf) on vuonna 1892 perustettu poliittisesti sitoutumaton feministinen järjestö. Yhdistyksen tavoitteena on naisten aseman parantaminen ja sukupuolisyrjinnän poistaminen. Unionin jäsenyys on avoin kaikille naisille itsemäärittelyä kunnioittaen. Unionin puheenjohtajana toimii vuodesta 2017 alkaen Nina Järviö.


title: Naisasialiitto Unioni

text: Naisasialiitto Unioni pyrkii vaikuttamaan sukupuolten välisen tasa-arvon edistymiseen parantamalla lainsäädäntöä ja osallistumalla yhteiskunnalliseen keskusteluun. Yhdistys julkaisee "Tulva"-lehteä. Unioni jakaa vuosittain Vuoden Lyyti -palkinnon ansiokkaasta tasa-arvotyöstä. Unioni on itse edustettuna erilaisissa naisten asemaa ja tasa-arvoa edistävissä järjestöissä ja toimielimissä, kuten Naisjärjestöt yhteistyössä (NYTKIS) ja International Alliance of Women (IAW).


title: Naisasialiitto Unioni

text: Unioni Naisasialiitto Suomessa ry perustettiin 10. helmikuuta 1892 Helsingissä Kämpin Peilisalissa. Unionin ensimmäisiin vaikuttajanaisiin lukeutuivat Maikki Friberg (1861–1927), taidemaalari ja kirjailija Helena Westermarck (1850–1938), Unionin ensimmäinen puheenjohtaja Lucina Hagman (1853–1946) sekä Annie Furuhjelm (1854–1937), Helmi Tengen (1875–1971), feministi Gerda von Mickwitz ja Ida Sofia Salin (1865–1952). Lucina Hagman oli mukana perustamassa Marttaliittoa toukokuussa 1899. Voimistelunopettaja Helmi Tengen sai ensimmäisenä naisena ajokortin Suomessa.


title: Naisasialiitto Unioni

text: Unioni naisasialiitto vastusti aluksi Suomen naisyhdistyksen tapaan yleistä ja yhtäläistä äänioikeutta, mutta vuonna 1904 Ylioppilastalon juhlasalissa pidetyn kokouksen jälkeen päätyi tekemään Miina Sillanpään alustuksen pohjalta ponsia naisten äänioikeuden puolesta.


title: Naisasialiitto Unioni

text: Vuonna 1980 perustettu Avoin Naisten Korkeakoulu (ANK) järjestää edelleen Ida Salinin testamenttaamassa Villa Salin -huvilassa koulutusta ja virkistystä naisille. Kun Maikki Friberg kuoli 1927, hänen kotinsa ja kirjakokoelmansa jäivät Unionille. Fribergin jäämistöä hyödyntää myös ANK. Professori Riitta Jallinojan tutkimuksissa selvisi, että 1970-luvun lopulla, juuri ennen ANK:n perustamista, Unionin jäsenten isien koulutustausta oli selvästi alhaisempi kuin silloisen feministien etujoukon, ruotsinkielisen Feministit-Feministerna (F-F) -järjestön jäsenten. Toisin sanoen unionilaiset olivat yhteiskunnalliselta taustaltaan lähempänä kansan syviä rivejä kuin F-F:n aktivistit.


title: Naisasialiitto Unioni

text:
Kesäkuussa 2016 Naisasialiitto Unionin silloinen puheenjohtaja Katju Aro ja varapuheenjohtaja Maryan Abdulkarim olivat mukana perustamassa Feministinen puolue -yhdistystä, joka alkoi keräämään kannattajakortteja seuraaviin kuntavaaleihin osallistumista varten.
Puolueen osoite on sama kuin Naisasialiitto Unionin toimiston osoite Helsingin Bulevardilla.
Perustajien mukaan puolue on kuitenkin täysin itsenäinen hanke.


title: Manu Larcenet

text: Emmanuel (Manu) Larcenet (s. 6. toukokuuta 1969 Issy-les-Moulineaux) on ranskalainen sarjakuvapiirtäjä. Häneltä on suomennettu "Maallemuuttajat"-sarjaa (2002–), , neliosainen "Pieniä voittoja" -sarja (2003–2008) sekä albumi "Robin Hood – metsien ikämies" (2005). "Pieniä voittoja" palkittiin vuonna 2004 Angoulêmen sarjakuvafestivaaleilla parhaana albumina. Larcenet vieraili Helsingin sarjakuvafestivaaleilla vuonna 2006.


title: Manu Larcenet

text: Une aventure rocambolesque de...:


title: Manu Larcenet

text: "Maallemuuttajat" ("Le retour à la terre"):


title: Manu Larcenet

text: "Pieniä voittoja" ("Le combat ordinaire"):


title: Manu Larcenet

text: "Blast":